
Алғысөз
1 «Волковгеология» АҚ өндірістік қауіпсіздік департаменті ӘЗІРЛЕГЕН
2 «Волковгеология» АҚ Басқарма Төрағасының 2025 жылғы «_____» ___________ № ___________ бұйрығымен БЕКІТІЛГЕН ЖӘНЕ ҚОЛДАНЫСҚА ЕНГІЗІЛГЕН
Осы стандартта мыналардың талаптары іске асырылады:
– «Азаматтық қорғау туралы» 2014 жылғы 11 сәуірдегі № 188-V ҚРЗ Қазақстан Республикасының Заңы;
– «Қазақстан Республикасының Еңбек кодексі» 2015 жылғы 23 қарашадағы № 414-V ҚРЗ Қазақстан Республикасының Кодексі;
– ҰАК СТ 5.0.1-2024 «Өндірістік қауіпсіздік стандарттарының жүйесі. Өндірістік қауіпсіздік саласында мердігер ұйымдарға қойылатын талаптар».
3 ТҮПНҰСҚАНЫ ҰСТАУШЫ
«Волковгеология» АҚ, Алматы қ., Бөгенбай батыр к-сі, 168, тел. (727) 343-60-06, 343-60-08
4 БІРІНШІ ТЕКСЕРУ МЕРЗІМІ – 2030 жыл; ТЕКСЕРУ КЕЗЕҢДІЛІГІ – 5 жыл
5 «Волковгеология» АҚ Басқарма Төрағасы м.а. 2024 жылғы 04 шілдедегі № 127-пр-24 бұйрығымен бекітілген «ВГ» АҚ СТ 12.9-2024 «Еңбек қауіпсіздігі стандарттарының жүйесі. Өнеркәсіптік қауіпсіздік, еңбекті қорғау және қоршаған ортаны қорғау саласында мердігер ұйымдарға қойылатын талаптар» стандартының ОРНЫНА ЕНГІЗІЛДІ.
Осы стандартты стандарт түпнұсқасын ұстаушының – «Волковгеология» АҚ-тың рұқсатынсыз толық немесе ішінара көбейтуге, тираждауға және таратуға болмайды.

А қосымшасы (міндетті) – Жұмыстарды жүргізу (қызметтер көрсету) алдында Тапсырыс берушіге ұсынылатын қауіпсіздік және еңбекті қорғау, өнеркәсіптік қауіпсіздік саласындағы құжаттардың тізбесі
Б қосымшасы (міндетті) – Жұмыс істеп тұрған кәсіпорынның аумағында жұмыстар жүргізуге арналған рұқсат-актінің нысаны
В қосымшасы (міндетті) – Қауіптілігі жоғары жұмыстарды орындауға арналған рұқсат-нарядтың нысаны
Г қосымшасы (міндетті) – Рұқсат-нарядтарды беруді есепке алу журналының нысаны
Д қосымшасы (ақпараттық) – Мердігерлік жұмыстарды басқару процесінің негізгі кезеңдері
Е қосымшасы (міндетті) – Филиалдың қауіпсіздік және еңбекті қорғау қызметінің қауіпсіздік және еңбекті қорғау бойынша анықталған бұзушылықтарды жою жөнінде шаралар қабылдау туралы нұсқауларының нысаны
Ж қосымшасы (міндетті) – Қауіпсіздік және еңбекті қорғау, өнеркәсіптік қауіпсіздік бойынша бұзушылықтардың жойылғаны туралы хабарламаның нысаны
И қосымшасы (міндетті) – Мердігер ұйымға қолданылатын бұзушылықтар мен айыппұл санкцияларының тізбесі
К қосымшасы (міндетті) – Мердігер ұйымның қауіпсіздік және еңбекті қорғау, өнеркәсіптік қауіпсіздік талаптарына сәйкестігін бағалауды жүргізуге арналған сауалнама
Л қосымшасы (міндетті) – Мердігер ұйымның еңбекті қорғау, өнеркәсіптік қауіпсіздік және қоршаған ортаны қорғау талаптарына сәйкестігі туралы қорытындының нысаны
М қосымшасы (міндетті) – Мердігер ұйымдар тізілімінің нысаны

Кіріспе
Осы стандарт Қоғамдағы қауіпсіздік және еңбекті қорғау, өнеркәсіптік қауіпсіздік, қоршаған ортаны қорғау, радиациялық қауіпсіздік талаптарына сәйкес әзірленген және Қазақстан Республикасының нормативтік құқықтық актілерінде және нормативтік құжаттарында белгіленген өндірістік қауіпсіздікті қамтамасыз ету жөніндегі талаптарды толықтырады.


«ВОЛКОВГЕОЛОГИЯ» АҚ СТАНДАРТЫ
Еңбек қауіпсіздігі стандарттарының жүйесі
ӨНЕРКӘСІПТІК ҚАУІПСІЗДІК, ЕҢБЕКТІ ҚОРҒАУ ЖӘНЕ ҚОРШАҒАН ОРТАНЫ ҚОРҒАУ САЛАСЫНДА МЕРДІГЕР ҰЙЫМДАРҒА ҚОЙЫЛАТЫН ТАЛАПТАР
Енгізілген күні 2025-____-____
1 Қолданылу саласы
Осы Стандарт «Волковгеология» АҚ-тың (бұдан әрі – Қоғам) аумағында және объектілерінде мердігер ұйымдардың жұмыстарды орындауы/қызметтер көрсетуі кезінде қауіпсіздік және еңбекті қорғау, өнеркәсіптік қауіпсіздік, радиациялық қауіпсіздік, қоршаған ортаны қорғау саласындағы талаптарды белгілейді, оның ішінде:
– өндірістік объектілерді салу, монтаждау, бөлшектеу, реконструкциялау, күрделі жөндеу, техникалық қайта жарақтандыру, консервациялау және жою;
– ғимараттар мен құрылыстарды жөндеу және сервистік қызмет көрсету;
– өндірістік объектілерде қолданылатын техникалық құрылғыларды, техникалық құралдарды, машиналар мен жабдықтарды монтаждау, баптау, оларға қызмет көрсету және жөндеу;
– бұрғылау жұмыстары;
– қосалқы және көмекші жұмыстарды орындау;
– автокөлік қызметтерін көрсету және т.б.
Осы Стандарттың қолданысы аумағында немесе объектілерінде Қоғамның мердігерлік жұмыстары жүргізілетін Қоғамның барлық құрылымдық бөлімшелеріне (бұдан әрі – филиалдар) қолданылады.
Осы Стандарттың талаптары Қоғамның аумағы мен объектілерінде шарттық негізде жұмыстарды орындау/қызметтер көрсету үшін тартылатын барлық мердігер ұйымдар (бұдан әрі – Мердігер ұйым), сондай-ақ қосалқы мердігер ұйымдар (бұдан әрі – Қосалқы мердігер) үшін міндетті болып табылады.
Осы Стандарт Қоғамның аумағы мен объектілерінде жұмыстарды орындауға/қызметтер көрсетуге арналған шарттарда әлеуетті Мердігер ұйымға өндірістік қауіпсіздік саласындағы талаптарды белгілеу кезінде қолданылады.
2 Нормативтік сілтемелер
Осы Стандартты қолдану үшін стандарттау жөніндегі мынадай сілтемелік құжаттар қажет.
МЕМСТ 12.1.004-91 Еңбек қауіпсіздігі стандарттарының жүйесі. Өрт қауіпсіздігі. Жалпы талаптар.
МЕМСТ 12.4.026-2015 Еңбек қауіпсіздігі стандарттарының жүйесі. Сигналдық түстер, қауіпсіздік белгілері және сигналдық белгілеу. Мақсаты және қолдану қағидалары. Жалпы техникалық талаптар және сипаттамалар. Сынау әдістері.
ҰАК СТ 5.0.1-2024 Өндірістік қауіпсіздік стандарттарының жүйесі. Өндірістік қауіпсіздік саласында мердігер ұйымдарға қойылатын талаптар.
«ВГ» АҚ СТ 12.1-2023 Еңбек қауіпсіздігі стандарттарының жүйесі. Қауіпсіздік және еңбекті қорғауды басқару жүйесі.
«ВГ» АҚ СТ 12.10-2025 Еңбек қауіпсіздігі стандарттарының жүйесі. Қауіпті өндірістік объектілердегі өнеркәсіптік қауіпсіздік саласындағы өндірістік бақылау.
«ВГ» АҚ СТ 12.11-2025 Еңбек қауіпсіздігі стандарттарының жүйесі. Қауіптілігі жоғары жағдайларда жұмыстар жүргізу кезінде рұқсат-нарядтарды ресімдеу және қолдану тәртібі.
Ескертпе – Осы стандартты пайдалану кезінде сілтемелік нормативтік құжаттардың қолданысын тексерген жөн. Егер сілтемелік құжат ауыстырылса (өзгертілсе), онда осы стандартты пайдалану кезінде ауыстырылған (өзгертілген) құжатты басшылыққа алу керек. Егер сілтемелік құжат ауыстырылмай жойылса, онда оған сілтеме берілген ереже осы сілтемені қозғамайтын бөлігінде қолданылады.
3 Терминдер, анықтамалар және қысқартулар
3.1 Осы Стандартта [1, 2, 3] сәйкес терминдер мен анықтамалар, оның ішінде тиісті анықтамалары бар мынадай терминдер қолданылады.
3.1.1 Тапсырыс беруші: Әртүрлі жұмыс түрлерін орындауға мердігерлік шарт жасасатын және өз міндеттерін Қазақстан Республикасының азаматтық заңнамасына сәйкес жүзеге асыратын заңды немесе жеке тұлға.
3.1.2 Мердігер: Көмірсутектерді барлау немесе өндіру және уран өндіру жөніндегі операцияларды жүргізуге байланысты жұмыстардың жекелеген түрлерін орындау үшін жер қойнауын пайдаланушы немесе оның уәкілетті тұлғасы тартатын жеке немесе заңды тұлға, заңды тұлғалардың уақытша бірлестігі (консорциум).
3.1.3 Қосалқы мердігер: Қандай да бір жұмыстарды орындау үшін Мердігер жалдайтын заңды тұлға.
3.1.4 Өндірістік қауіпсіздік: Еңбекті қорғау, өнеркәсіптік және өрт қауіпсіздігі, азаматтық қорғаныс және төтенше жағдайларға ден қою, қоршаған ортаны қорғау, радиациялық және ядролық қауіпсіздік саласындағы процестерді қамтитын басқару жүйесі.
3.1.5 Өнеркәсіптік қауіпсіздік: Жеке және заңды тұлғалардың, қоршаған ортаның қауіпті өндірістік факторлардың зиянды әсерінен қорғалуының жай-күйі.
3.1.6 Өнеркәсіптік қауіпсіздік талаптары: Өнеркәсіптік қауіпсіздікті қамтамасыз ету мақсатында Қазақстан Республикасының заңнамасында белгіленген техникалық және (немесе) әлеуметтік сипаттағы арнайы шарттар.
3.1.7 Қауіпті өндірістік фактор: Жұмыскерге әсері еңбекке қабілеттіліктің уақытша немесе тұрақты жоғалуына (өндірістік жарақатқа немесе кәсіптік ауруға) немесе қайтыс болуға әкеп соғуы мүмкін өндірістік фактор.
Ескертпе – Қауіпті өндірістік фактордың жұмыскерге әсері еңбекке қабілеттіліктің уақытша немесе тұрақты жоғалуына (өндірістік жарақатқа немесе кәсіптік ауруға) немесе қайтыс болуға әкеп соғуы мүмкін.
3.1.8 Зиянды еңбек жағдайлары: Зиянды өндірістік факторлардың болуымен сипатталатын еңбек жағдайлары.
3.1.9 Зиянды өндірістік фактор: Жұмыскерге әсері ауруға немесе еңбекке қабілеттіліктің төмендеуіне және (немесе) ұрпақтың денсаулығына теріс әсер етуге әкеп соғуы мүмкін өндірістік фактор.
3.1.10 Еңбек қауіпсіздігі: Еңбек қызметі процесінде жұмыскерлерге зиянды және (немесе) қауіпті өндірістік факторлардың әсерін болдырмайтын іс-шаралар кешенімен қамтамасыз етілген жұмыскерлердің қорғалуының жай-күйі.
3.1.11 Еңбектің қауіпсіз жағдайлары: Өндірістік факторлардың жұмыс істеушілерге әсер ету деңгейлері белгіленген нормативтерден аспайтын еңбек жағдайлары.
3.1.12 Өндірістік бақылау: Өндірістік бақылау қызметінің лауазымды адамдары жүзеге асыратын, қауіпті өндірістік объектіде өнеркәсіптік қауіпсіздік талаптарының сақталуын қамтамасыз етуге бағытталған іс-шаралар.
3.1.13 Еңбекті қорғау: Еңбек қызметі процесінде жұмыскерлердің өмірі мен денсаулығының қауіпсіздігін қамтамасыз етудің құқықтық, әлеуметтік-экономикалық, ұйымдастырушылық-техникалық, санитариялық-эпидемиологиялық, емдеу-профилактикалық, оңалту және өзге де іс-шаралар мен құралдарды қамтитын жүйесі.
3.1.14 Жеке қорғаныш құралдары: Жұмыскерді зиянды және (немесе) қауіпті өндірістік факторлардың әсерінен қорғауға арналған құралдар, оның ішінде арнайы киім.
3.1.15 Қауіптілігі жоғары жағдайларда жұмыстар жүргізуге арналған рұқсат-наряд (Рұқсат-наряд): Қауіптілігі жоғары жұмыстарға қолданылатын, барлық қажетті қауіпсіздік шаралары және жұмыстардың қауіпсіз жүргізілуіне жауапты адамдар көрсетілетін, жұмыстарды қауіпсіз жүргізуге арналған ұйымның жазбаша өкімі.
3.1.16 Қоршаған ортаны қорғау: Табиғи ортаны сақтауға және қалпына келтіруге, қоршаған ортаның ластануын және оған кез келген нысанда зиян келтіруді болғызбауға, қоршаған ортаға теріс антропогендік әсерді барынша азайтуға және оның салдарын жоюға, Қазақстан Республикасының орнықты дамуының өзге де экологиялық негіздерін қамтамасыз етуге бағытталған мемлекет, жеке және заңды тұлғалар жүзеге асыратын шаралар жүйесі.
3.1.17 Бейнеталдау жүйесі: Бейне ағынды өңдеу және одан пайдалы ақпарат алу үшін компьютерлік көру және деректерді талдау әдістерін пайдаланатын бағдарламалық-аппараттық кешен.
Ескертпе – Бейнеталдау жүйесі өнеркәсіптік қауіпсіздік деңгейін арттыру үшін және уақытты тіркеу, жеке қорғаныш құралдарын анықтау, қозғалысты қадағалау, өндірістік объектілердегі қауіпті аймақтардың периметрлерін нақты уақыт режимінде кесіп өту сияқты әртүрлі мақсаттарда пайдаланылуы мүмкін, сондай-ақ опция ретінде нөмірлерді және адамдардың, тұлғалардың көп жиналуын тану және т.б. мүмкін.
3.2 Осы стандартта мынадай қысқартулар қолданылады:
3.2.1 ҚжЕҚ: Қауіпсіздік және еңбекті қорғау;
3.2.2 ҚОҚ: қоршаған ортаны қорғау;
3.2.3 ЖҚҚ: Жеке қорғаныш құралдары;
3.2.4 ҚМЖ: Құрылыс-монтаждау жұмыстары.
4 Жалпы ережелер
4.1 Қоғамның аумағы мен объектілерінде мердігер ұйымдардың жөндеу, монтаждау, бөлшектеу, құрылыс, қалпына келтіру, баптау жұмыстарын, сондай-ақ бұрғылау жұмыстарын жүргізу үшін Қоғам (бұдан әрі – Тапсырыс беруші) жұмыстарды орындауға/қызметтер көрсетуге арналған шарттар талаптарымен бөгде ұйымдарды (бұдан әрі – Мердігер ұйым) тартады.
4.2 Мердігер ұйымды таңдау [4, 5] сәйкес жүзеге асырылады.
4.3 Қоғамның Мердігер ұйымға қойылатын ҚжЕҚ, өнеркәсіптік қауіпсіздік саласындағы талаптары жұмыстарды орындауға/қызметтер көрсетуге арналған шартта шартқа тиісті бөлімді немесе қосымшаны енгізу арқылы белгіленуге тиіс.
4.4 Қоғамның аумағы мен объектілерінде жұмыстарды орындауға Мердігер ұйыммен жасалатын шарттарға мыналар енгізілуге тиіс:
1) Қоғам мен Мердігер ұйым арасындағы жауапкершіліктің бөлінуін регламенттейтін еңбекті қорғау, өнеркәсіптік, радиациялық және экологиялық қауіпсіздік мәселелері;
2) Мердігер ұйым жұмыскерлерінің Қоғам белгілеген қауіпсіздік және еңбекті қорғау, өнеркәсіптік қауіпсіздік талаптарын сақтауы туралы талаптар;
3) Қоғамның аумағы мен объектілерінде жұмыс істеу кезінде Мердігер ұйымның еңбекті қорғау, өнеркәсіптік, экологиялық және радиациялық қауіпсіздік саласындағы нормативтік актілердің талаптарын орындау тәртібі;
4) қауіпсіздік және еңбекті қорғау, өнеркәсіптік қауіпсіздік талаптарын бұзғаны үшін айыппұл санкциялары;
5) Мердігер ұйымның қауіпсіздік және еңбекті қорғау, өнеркәсіптік қауіпсіздік жөніндегі іс-шаралар жоспарын әзірлеуі және орындауы және Қоғамға есептілік ұсынуы туралы талап;
6) Қоғам филиалдарының ҚжЕҚ қызметтерінің Мердігер ұйымға ішкі тексерулер жүргізуі туралы талап;
7) жұмыстарды орындау кезінде орын алған барлық авариялар, жарақаттар, денсаулықтың нашарлауы, жұмыскерлердің аурулары және басқа да оқиғалар туралы, сондай-ақ қоршаған ортаға теріс әсер ету туралы Қоғамды уақтылы хабардар ету туралы талап;
8) Тапсырыс берушінің бүкіл аумағында алкогольдік және есірткілік заттарды тұтынуға, сақтауға және өткізуге тыйым салу туралы талап;
9) Мердігер ұйымның осы Стандарттың талаптарын міндетті түрде сақтауы туралы талап;
10) өндірістік қауіпсіздік талаптарын бұзу тіркелген жағдайда Мердігер ұйымдарға қолданылатын бұзушылықтар мен айыппұл санкцияларының тізбесі.
4.5 Қоғам Мердігер ұйымның осы Стандартта және Қоғамның Мердігер ұйыммен өзара іс-қимыл тәртібін регламенттейтін нормативтік құжаттарында баяндалған өндірістік қауіпсіздік саласындағы негізгі талаптарды сақтау жөнінде қабылданған міндеттемелерді орындауын бақылауды қамтамасыз етеді.
4.6 Мердігер ұйым өз қызметін уәкілетті мемлекеттік органдар беретін, заңнамада көзделген барлық рұқсат беру құжаттары (лицензиялар, сертификаттар, рұқсат беру туралы куәліктер, келісімдер және т.б.) болған кезде жүзеге асыруға тиіс.
4.7 Мердігер ұйымның атом энергиясын пайдалану саласындағы лицензиясы кері қайтарылған/қолданылу мерзімі өткен жағдайда Қоғам Мердігер ұйымның Қоғам объектісінің аумағында жұмыстарды орындауын/қызметтер көрсетуін тоқтата тұруға құқылы.
4.8 Мердігер ұйым Тапсырыс берушіге мыналарға кепілдік беруге және растауды ұсынуға тиіс:
1) штатта жұмыскерлердің қажетті саны бар;
2) Ұйымдағы қауіпсіздік және еңбекті қорғау қызметі туралы үлгілік ережеге сәйкес еңбекті қорғау, өнеркәсіптік, өрт және экологиялық қауіпсіздік жөніндегі өз қызметі немесе маманы бар;
3) қауіпсіздік және еңбекті қорғау жөніндегі барлық қажетті нұсқаулықтарды әзірлейді және өзекті жай-күйде ұстайды;
4) мамандардың еңбекті қорғау, өнеркәсіптік, өрт және экологиялық қауіпсіздік жөніндегі нормативтік құқықтық актілерді, нормативтік және техникалық құжаттарды зерделеуін қамтамасыз етеді;
5) өз ұйымының жұмыскерлерімен Қоғамның өндірістік қауіпсіздік саласындағы ішкі құжаттарына сәйкес қауіпсіздік шараларын сақтау жөнінде түсіндіру жұмыстарын жүргізеді;
6) өз жұмыскерлерін өндірістік қауіпсіздік саласында мерзімді оқытуды жүргізеді;
7) жұмыстарды жүргізуге еңбекті қорғау және өнеркәсіптік қауіпсіздік, өрт-техникалық минимум бойынша оқудан өткен, тиісті аттестаттауы және білімін тексеруі бар жұмыскерлерді жібереді;
8) өз жұмыскерлерінің күнделікті ауысым алдындағы (рейс алдындағы), ауысымнан кейінгі (рейстен кейінгі) және мерзімдік медициналық тексерулерін дербес жүргізеді, шалғай учаскелерде жұмыс істеген кезде – Тапсырыс берушінің объектілерінде орналасқан медициналық пункттерде қажетті медициналық тексерулерді жүргізуді ұйымдастырады;
9) шарт бойынша жұмыстарды орындауға тартылған барлық персоналдың денсаулық жағдайы бойынша кәсіптік жарамдылығын (лицензиясы бар медициналық ұйымның тексеруі) құжатпен растайды;
10) жұмыстарды орындау (қызметтер көрсету) үшін қажетті жабдық, техника, жарақ, құрылғылар мен аспаптар өз меншігінде бар;
11) тіркелуге жататын өз жүк көтергіш механизмдерін өнеркәсіптік қауіпсіздік жөніндегі облыстық уәкілетті органда өз күшімен және өз есебінен ресімдейді/тіркеуді жүргізеді;
12) өз жұмыскерлерін арнайы киіммен және басқа да жеке қорғаныш құралдарымен, санитариялық-тұрмыстық үй-жайлармен және техникалық жарамды құрылғылармен, құралдармен қамтамасыз етеді;
13) өз ұйымының жұмыскерлерімен кіріспе, жұмыс орнында алғашқы, қайталама, кезектен тыс (жоспардан тыс), нысаналы нұсқамаларды, сондай-ақ жұмыс орнында тағылымдаманы жүргізеді.
4.9 Жұмыстар басталар алдында Мердігер ұйым Қоғамның атына жұмыстарды жүргізуге/қызметтер көрсетуге рұқсат беруді сұрап ресми хат жіберуге және жұмыстарды жүргізу/қызметтер көрсету мерзімдері мен орнын, жұмыскерлер санын және жұмыстарды тиісінше орындау/қызметтерді көрсету үшін қажетті өзге де мәліметтерді көрсетуге тиіс.
4.10 Жұмыстарды жүргізу/қызметтер көрсету алдында Мердігер ұйым Қоғамға Тізбеге (А қосымшасы) сәйкес қауіпсіздік және еңбекті қорғау, өнеркәсіптік қауіпсіздік саласындағы құжаттарды ұсынуға тиіс.
Барлық қажетті құжаттама болған кезде Қоғам филиалының ҚжЕҚ қызметі Мердігер ұйымға жұмыстарды орындауға/қызметтер көрсетуге рұқсат беру туралы жазбаша хабарлама береді.
Құжаттар болмаған немесе өнеркәсіптік қауіпсіздік, еңбекті қорғау және қоршаған ортаны қорғау талаптарына сәйкес келмеген жағдайда Қоғам филиалының ҚжЕҚ қызметі Мердігер ұйымды жұмыстарды орындауға/қызметтер көрсетуге жібермеуге құқылы.
4.11 Мердігердің Тапсырыс берушінің объектілерінде (аумағында) жұмыстарды орындау/қызметтер көрсету үшін Қосалқы мердігерлерді (үшінші тұлғаларды) тартуы Тапсырыс берушімен жазбаша келісу бойынша ғана жүзеге асырылады. Қосалқы мердігерлер тартылған жағдайда Мердігер ұйым қосалқы мердігерлік шарттарға осы стандарттың 4.4, 4.8-тармақтарына сәйкес өндірістік қауіпсіздік саласындағы талаптарды енгізуге міндетті.
5 Мердігер ұйымға қойылатын талаптар
5.1 Қауіпті өндірістік немесе радиациялық-қауіпті объектінің иесі болып табылатын Мердігер ұйымға қойылатын талаптар
5.1.1 Қауіпті өндірістік немесе радиациялық-қауіпті объектінің иесі болып табылатын Мердігер ұйым Қазақстан Республикасының заңнамасына [1] сәйкес:
1) Қазақстан Республикасының аумағында қолдануға рұқсат етілген технологияларды, техникалық құрылғыларды, материалдарды қолдануға;
2) қауіпті өндірістік объектілерді декларациялауға;
3) қауіпті өндірістік объектілерді уәкілетті органның аумақтық бөлімшелерінде есепке қоюды, есептен шығаруды жүзеге асыруға;
4) қызметі үшінші тұлғаларға зиян келтіру қаупімен байланысты, декларациялануға жататын қауіпті өндірістік объектілер иелерінің азаматтық-құқықтық жауапкершілігін сақтандыруға;
5) пайдаланудың нормативтік мерзімін өтеген техникалық құрылғыларды, материалдарды одан әрі пайдаланудың ықтимал мерзімін айқындау үшін сараптама жүргізуге;
6) нормативтік мерзімін өтеген техникалық құрылғыларды, материалдарды уақтылы жаңартуды қамтамасыз етуге;
7) иондаушы сәулелену көздерін алуды, сақтауды және олармен жұмыстар жүргізуді көрсетілген жұмыстарды орындау құқығына лицензия және санитариялық-эпидемиологиялық қорытынды болған кезде жүзеге асыруға;
8) қауіпті өндірістік объектілерге бөгде адамдардың кіруіне жол бермеуге;
9) тау-кен жұмыстарын дамыту жоспарларын келісуді, қауіпті өндірістік объектілерде қолданылатын құрылыстар мен техникалық құрылғыларды, материалдарды диагностикалауды, сынауды, куәландыруды өнеркәсіптік қауіпсіздік талаптарында белгіленген мерзімдерде қамтамасыз етуге;
10) өнеркәсіптік қауіпсіздік және еңбекті қорғау талаптарының сақталуын өндірістік бақылауды, өндірістік экологиялық бақылауды, өндірістік радиациялық бақылауды ұйымдастыруға және жүзеге асыруға;
11) уәкілетті органның аумақтық бөлімшелеріне өндірістік бақылауды ұйымдастыру тәртібі және оны жүзеге асыруға уәкілетті жұмыскерлер туралы мәліметтерді ұсынуға;
12) мемлекеттік органдарға, азаматтарға қауіпті өндірістік объектілердегі өнеркәсіптік қауіпсіздіктің жай-күйі туралы анық ақпарат беруге;
13) қауіпті өндірістік объект жұмыскерлерінің штатын жұмыстарды қауіпсіз орындауды қамтамасыз ететін ұйымдастырушылық-техникалық іс-шаралардың белгіленген талаптарына сәйкес жасақтауды қамтамасыз етуге;
14) қауіпті өндірістік объектілерде жұмыс істеуге белгіленген талаптарға сәйкес келетін лауазымды адамдар мен жұмыскерлерді жіберуге;
15) өндірістік персоналдың Қазақстан Республикасындағы нормативтік құқықтық актілердің біліктілік талаптарына сәйкестігін қамтамасыз етуге;
16) өндірістік персоналды Қазақстан Республикасындағы өнеркәсіптік және өрт қауіпсіздігі саласындағы нормативтік құқықтық актілердің талаптарына сәйкес, [6, 7, 8], МЕМСТ 12.0.004 сәйкес еңбекті қорғау бойынша, радиациялық қауіпсіздік бойынша – [9] сәйкес (жұмыс істеп тұрған радиациялық-қауіпті объектіде жұмыстар жүзеге асырылған жағдайда Мердігер ұйымның «А» тобындағы персоналы үшін) уақтылы оқытуды және аттестаттауды (білімін тексеруді) қамтамасыз етуге. Қауіпті жұмыс түрлерін орындайтын Мердігер ұйым жұмыскерлерінің тиісті біліктілік куәліктері болуға тиіс;
17) өз жұмыскерлерінің орындайтын жұмысы мен кәсібін ескере отырып, [10] сәйкес күнделікті ауысым алдындағы (рейс алдындағы), ауысымнан кейінгі (рейстен кейінгі) және мерзімдік медициналық тексерулерден өтуін қамтамасыз етуге;
18) Қазақстан Республикасының өнеркәсіптік, радиациялық, экологиялық қауіпсіздікті және еңбекті қорғауды қамтамасыз ету саласындағы нормативтік құқықтық актілерінде және нормативтік құжаттарында көзделген басқа да талаптарды орындауға міндетті.
5.1.2 Қоғамның объектілерінде жұмыстарды орындау кезінде Мердігер ұйымдар экологиялық заңнаманың [11] талаптарын сақтауға және Қоғамның өнеркәсіптік қауіпсіздікті, еңбекті қорғауды және қоршаған ортаны қорғауды қамтамасыз ету, радиациялық қауіпсіздікті қамтамасыз ету саласындағы саясаттарын [12, 13, 14], құрылыс саласындағы нормативтік құжаттарды [15, 16, 17, 18] ұстануға міндетті.
5.1.3 Объектілерде жұмыстарды орындау кезінде Мердігер ұйымдар құрылыс алаңдарында, жұмыс учаскелерінде және жұмыс орындарында [19] және МЕМСТ 12.1.004 талаптарына сәйкес өрт қауіпсіздігін қамтамасыз етуге міндетті.
5.1.4 Қоғамның жолдары мен аумағы бойынша жүк тасымалдайтын Мердігер ұйымның басшысы көліктің жүру бағыттары мен жылдамдығын Қоғамның өкілімен келісуге тиіс.
Көлік құралдары мен жүк көтергіш машиналардың қозғалысына, тұруына, сондай-ақ Мердігер ұйымның Қоғам объектілерінің жолдары мен аумақтары бойынша ірі габаритті жүктерді, жабдықты, Мердігер ұйымның жұмыскерлерін тасымалдауына Қоғамның өкілімен келісу бойынша ғана жол беріледі.
5.1.5 Мердігер ұйымның көлік құралдары мен жүк көтергіш машиналары оларға қолжетімділік берілетін және қолданыстағы бейнеталдау жүйесіне интеграциялау мүмкіндігі бар GPS-трекерлермен, бейнетіркегіштермен (360 градусқа айналмалы шолу жүйесі) жабдықталуға тиіс.
Қоғам GPS-трекерлер мен бейнетіркегіштер орнатылмаған Мердігер ұйымның автокөлігін өндірістік аумаққа жібермеуге құқылы.
5.1.6 Мердігер ұйымдардың жұмыс жүргізушілерімен тікелей өзара іс-қимылды Қоғамның тағайындалған өкілдері (кураторлар) жүзеге асырады.
5.1.7 Қоғамға өндірістік қауіпсіздік мәселелері бойынша, оның ішінде мемлекеттік қадағалау органдарынан Мердігер ұйымның мүдделерін қозғайтын ақпарат түскен кезде Қоғам тарапынан шарт бойынша жауапты орындаушылар көрсетілген ақпаратты Мердігер ұйымның назарына жеткізеді.
5.2 Қоршаған ортаны қорғау саласында Мердігер ұйымға қойылатын талаптар
5.2.1 Мердігер ұйым өзіне тиесілі және (немесе) Қоғам оған жалға (қосалқы жалға) берген қоршаған ортаға техногендік әсер ету объектілерін пайдалану кезінде барлық қажетті табиғат қорғау рұқсат беру құжаттамасын алуға міндетті:
1) ластаушы заттар шығарындыларының стационарлық көздерінен атмосфераға ластаушы заттарды шығаруға рұқсат;
2) егер төгінді жүргізілетін болса, су объектілеріне ластаушы заттарды төгуге рұқсаттар;
3) өндіріс және тұтыну қалдықтарын беруге, пайдалануға немесе залалсыздандыруға арналған шарттар және, егер қалдықтарды орналастыру жүргізілетін болса, қалдықтарды орналастыруға арналған лимиттер;
4) аталған қызмет түрлерінің ең болмағанда біреуі жүзеге асырылған жағдайда қауіпті қалдықтарды жинауға, пайдалануға, залалсыздандыруға, орналастыруға арналған лицензия.
5.2.2 Қоғамның объектілерінде жұмыстар жүргізу кезінде Мердігер ұйым:
1) жұмыстарды заңнамада белгіленген тәртіппен әзірленген және бекітілген жобалау құжаттамасына, технологиялық регламенттерге, жұмыстарды жүргізу жобаларына сәйкес орындауға;
2) жұмыстарды жүргізу нәтижесінде түзілетін, өзі иесі болып табылатын өндіріс және тұтыну қалдықтарын жинауды, қауіпсіз уақытша сақтауды, кәдеге жаратуды, әкетуді, белгіленген тәртіппен мамандандырылған ұйымға тапсыруды өз есебінен қамтамасыз етуге;
3) Мердігер ұйымның кінәсінен болған авариялардың барлық экологиялық салдарын толық жоюға;
4) тек салыстырып тексерілген/калибрленген өлшем құралдарын, аттестатталған сынақ жабдығын қолдануға;
5) иондаушы сәулелену көздерімен, оның ішінде істен шыққан көздермен рұқсатсыз жұмыс істеу фактілерін толық болдырмауға;
6) Қоғамның өндірістік объектілерінің аумағы бойынша жүріп-тұру кезінде техникалық жарамды автокөлікті пайдалануға, өз көлігін белгіленген нысандағы рұқсатнамалармен, жол парақтарымен, бейнетіркегіштермен (360 градусқа айналмалы шолу жүйесі) және GPS-трекерлермен қамтамасыз етуге міндетті.
5.2.3 Қоғаммен жасалған шарт шеңберінде жұмыстарды орындау кезінде Мердігер ұйым тарапынан табиғат қорғау заңнамасы бұзылған жағдайда Мердігер ұйым жасалған шартқа сәйкес жұмыстар аяқталғанға дейін қоршаған ортаны қорғау саласындағы бұзушылықтардың жойылуын өз есебінен қамтамасыз етуге міндетті.
5.2.4 Мердігер ұйымның кінәсінен экологиялық залал келтіргені үшін қоршаған ортаны қорғау саласындағы уәкілетті орган Қоғамға айыппұл санкцияларын қойған жағдайда Мердігер ұйым айыппұл санкцияларын төлеу жөніндегі шығыстарды Қоғамға толық көлемде өтеуге міндетті.
5.2.5 Тапсырыс берушінің жауапты өкілдері Тапсырыс берушінің аумағында орналасқан Мердігердің объектілеріне кедергісіз және кез келген уақытта баруға, Мердігердің орындауы үшін міндетті нұсқамалар (нұсқаулар) беруге, Мердігер табиғат қорғау заңнамасын бұзған жағдайда оның жұмыстарды жүргізуін тоқтатуға құқылы.
5.3 Мердігер ұйымға жұмыскерлерді арнайы киіммен, арнайы аяқ киіммен және басқа да жеке қорғаныш құралдарымен қамтамасыз ету жөнінде қойылатын талаптар
5.3.1 Мердігер ұйым [20, 21] сәйкес:
1) өз персоналын қажетті жеке қорғаныш құралдарымен (бұдан әрі – ЖҚҚ) қамтамасыз етуге;
2) өз жұмыскерлерін белгіленген ЖҚҚ-сыз, сондай-ақ ақаулы арнайы киіммен және арнайы аяқ киіммен жұмысқа жібермеуге міндетті.
5.3.2 Мердігер ұйымның әрбір жұмыскері Қоғамның өндірістік объектілерінде жұмыстарды орындау кезінде:
1) жұмыстарды орындау және Қоғамның объектілерінде болу кезінде (тұрмыстық үй-жайларды орналастыруға, жұмыскерлердің тұруына және т.б. бөлінген жасыл аймақты қоспағанда) бекітілген нормаларға сәйкес және белгіленген тәртіппен арнайы киімді, арнайы аяқ киімді және басқа да ЖҚҚ-ны қолдануға;
2) тек тексерілген және сыналған ЖҚҚ-ны қолдануға;
3) сынау мерзімі өткен және (немесе) жай-күйі орындалатын функцияларға сәйкес келмейтін ЖҚҚ-ны қолданбауға міндетті.
5.3.3 Арнайы киім мен басқа да ЖҚҚ-ны жұмыскерлер мақсаты бойынша және олардың қорғаныш қасиеттеріне сәйкес (орындалатын жұмыстардың түріне, жағдайлары мен сипатына қарай) пайдалануға тиіс.
5.4 Бейнеталдау жүйесі жұмыс істейтін аса қауіпті аймақтарда жұмыстар жүргізу кезінде Мердігер ұйымның жұмыскерлеріне Жүйенің базасына қолдануға қолжетімді ретінде енгізілген ЖҚҚ-ны қолдану талап етіледі.
5.4.1 Қауіпті сұйық ерітінділермен жұмыстар жүргізілген жағдайда Мердігер ұйымның жұмыскерлері жазу құрылғыларын (кеуде бейнетіркегіштерін және т.б.) қолдануға тиіс.
5.4.2 Мердігер ұйым жұмыскерлері қажетті ЖҚҚ-мен қамтамасыз етілмеген және (немесе) оларды қолданбаған жағдайда Қоғамның өкілдері жұмыстарды жүргізуді тоқтатуға (Мердігер ұйымның жұмыскерлерін жұмыстан шеттетуге) құқылы.
5.4.3 Мердігер ұйым өз жұмыскерлерін ЖҚҚ-ны қолдану қағидаларына, ЖҚҚ-ны пайдалану, күту, сақтау және сынау жөніндегі талаптарға дербес оқытады.
6 Жауапкершілік
6.1 Қоғамның объектілерінде Мердігер ұйымдар жұмыс істеген кезде Қоғамның жауапты тұлғалары:
1) аумағында Мердігер ұйымдар жұмыстарды орындайтын, Тапсырыс берушінің функцияларын орындайтын филиал басшысы немесе филиал басшысының өндіріс жөніндегі орынбасары;
2) жауапты жұмыскер – жанында немесе аумағында жұмыстар жүргізілетін цехтың, учаскенің бастығы;
3) жұмысқа жіберуші – инженерлік-техникалық жұмыскерлер қатарынан.
6.2 Рұқсат-наряд бойынша жұмысқа жіберуші рұқсат-нарядта көрсетілген ҚжЕҚ-ны, өнеркәсіптік қауіпсіздікті қамтамасыз ету жөніндегі іс-шаралардың орындалуына, оның ішінде:
1) объектіні бу, су, газ, электр және басқа да қуат көздерінен ажыратуға және жерге тұйықтауды орнатуға;
2) құбырлардың барлық түрлеріне бекіту арматурасын орнатуға, газ құбырлары мен шаң құбырларын тазартуға, құбырлар мен сыйымдылықтарды үрлеуге және бумен өңдеуге, жабдықты шаңнан және кірден, мазуттан, қышқылдан тазартуға, газ жолдары мен аппаратураны үрлеуге және желдетуге, басқа да дайындық жұмыстарын орындауға;
3) жұмыс аймағын жұмыс істеп тұрған жабдық пен коммуникациялардан қоршаулармен, тұйықтармен, қауіпсіздік белгілерімен, сигналдық құралдармен, плакаттармен және т.б. бөлуге жауапты болады.
6.3 Қоғамның объектілерінде жұмыстарды орындау кезінде Мердігер ұйымның жауапты тұлғалары:
1) Мердігер ұйымның басшылары (бастығы немесе директордың өндіріс жөніндегі орынбасары, бас инженер);
2) рұқсат-наряд беруші (Мердігер ұйым басшысының бұйрығымен бұған уәкілеттік берілген адамдар қатарынан инженерлік-техникалық жұмыскер);
3) Мердігер ұйымның инженерлік-техникалық жұмыскерлері қатарынан тағайындалатын жұмыстардың жауапты басшысы;
4) Мердігер ұйымның инженерлік-техникалық жұмыскерлері қатарынан тағайындалатын жұмыстардың жауапты орындаушысы (жекелеген жағдайларда, жұмыстарды бір бригада орындаған кезде мердігер ұйым басшысының шешімі бойынша бригадирлер жұмыстардың жауапты орындаушылары болып тағайындалуы мүмкін);
5) бригада мүшелері.
6.4 Мердігер ұйымның басшылары рұқсат-акт бойынша жұмыстың қауіпсіз орындалуын қамтамасыз етуге, рұқсат-актіде көзделген іс-шаралардың орындалуына және жеткіліктілігіне жауапты болады.
6.5 Өндірістік бақылауды жүзеге асыруға жауапты Мердігер ұйымдардың жұмыскерлері аптасына кемінде 1 рет жұмыскерлерді технологиялық тәртіпке және өндірістік процестердің қолданыстағы нормалар мен қағидаларға сәйкестігіне оқытуды қамтамасыз етуге міндетті.
6.6 Рұқсат-нарядты беретін Мердігер ұйымның лауазымды адамы жұмыстың қауіпсіз орындалуын қамтамасыз етуге жауапты болады, жұмыстардың жауапты басшысын және жұмыстардың жауапты орындаушысын тағайындайды және нарядта көрсетілген қауіпсіздік шараларының дұрыстығына, сондай-ақ осы Стандарттың талаптарының сақталуына жауап береді.
6.7 Жұмыстардың жауапты басшысы бригада мүшелеріне нұсқаманың толықтығына және оның алдағы жұмыстың сипатына сәйкестігіне жауапты болады; Қоғам филиалының жұмысқа жіберуші өкілінен жұмыс орнын қабылдай отырып, онымен бірдей жұмыс орнының дұрыс дайындалуына және жұмыстарды жүргізу үшін қажетті орындалған қауіпсіздік шараларының жеткіліктілігіне, сондай-ақ осы Стандарттың талаптарының сақталуына жауап береді.
6.8 Жұмыстардың жауапты орындаушысы жұмысқа жіберушіден жұмыс орнын қабылдай отырып, оның дұрыс дайындалуына және жұмыстарды жүргізу үшін қажетті қауіпсіздік шараларының орындалуына жауап береді және бригада мүшелерінің қауіпсіздік шараларын сақтауына, олардың арнайы киімді, арнайы аяқ киімді және ЖҚҚ-ны дұрыс пайдалануына, еңбек қауіпсіздігінің техникалық құралдарының жарамдылығына, сондай-ақ осы Стандарттың талаптарының сақталуына жауапты болады.
6.9 Бригада мүшелері рұқсат-нарядта көзделген ҚжЕҚ қағидаларының нұсқаулықтары мен талаптарын сақтауға, жұмыс кезінде арнайы киімді, арнайы аяқ киімді және ЖҚҚ-ны дұрыс пайдалануға, еңбек және өндірістік тәртіпті, сондай-ақ осы Стандарттың талаптарын сақтауға жауапты болады.
6.10 Қоғам филиалының аумағында қауіптілігі жоғары жұмыстарды жүргізуге арналған рұқсат-актіні ресімдеу кезінде Қоғам мердігерлік жұмыстарды жүргізу орнын және оларды орындаудың болжамды мерзімдерін айқындайды.
6.11 Қоғам филиалының басшысы рұқсат-актіні ресімдеу кезінде Мердігер ұйымның өкілімен бірлесіп жұмыстарды жүргізудің қауіпсіздігін қамтамасыз ететін іс-шараларды әзірлейді және олардың сақталуына жауап береді, сондай-ақ филиалдың жауапты жұмыскерін – жанында немесе аумағында қауіптілігі жоғары жұмыстар жүргізілетін цехтың, учаскенің бастығын тағайындайды.
6.12 Қоғамның жауапты тұлғасы еңбек қауіпсіздігін қамтамасыз ету жөніндегі іс-шараларды және оларды жүргізу тәртібін келіседі, жұмыстардың жауапты басшысымен бірге бригада мүшелеріне нұсқама жүргізеді, жұмысқа жіберушіні тағайындайды, рұқсат-нарядта көзделген қауіпсіздік шараларының жеткіліктілігіне және өз цехының (учаскесінің) персоналын Мердігер ұйымның жұмыстарды орындау орны, мазмұны және мерзімдері туралы ескертуге жауап береді.
6.13 Рұқсат-акт бойынша қабылданған объектіде жұмыстарды орындау кезінде нұсқамаларды жүргізуге, сондай-ақ қауіптілігі жоғары жұмыстарды жүргізуге арналған рұқсат-нарядта көрсетілген іс-шаралардың дұрыстығы мен толықтығына рұқсат-нарядта көрсетілген Мердігер ұйымның жұмыскерлері жауапты болады.
6.14 Мердігер ұйымның осы Стандартта белгіленген талаптарды орындамауы шарттық міндеттемелердің бұзылуына әкеп соғуы мүмкін.
6.15 Мердігер ұйым мердігерлік жұмыстарды орындау кезінде өзі немесе өзі оған қатысты Тапсырыс беруші ретінде әрекет ететін Қосалқы мердігер жол берген қауіпсіздік және еңбекті қорғау, өнеркәсіптік қауіпсіздік талаптарын бұзғаны үшін, оның ішінде айыппұлдарды, өсімпұлдарды төлеуге, сондай-ақ келтірілген залалды өтеуге жауапты болады. Егер Қоғам Мердігер ұйымның кінәсінен болған бұзушылықтар үшін жауапкершілікке тартылса, соңғысы Қоғамға осыдан келтірілген барлық залалдарды (айыппұлдарды, өсімпұлдарды, сот шығындарын және т.б.) өтейді.
6.16 Оқиға фактілерін жасырғаны және/немесе оқиғаларды тергеп-тексеруді жүргізу кезінде өз міндеттемелерін тиісінше орындамағаны үшін жауапкершілік Қазақстан Республикасының заңнамасына сәйкес тәртіптік жазаларға, қылмыстық жауапкершілікке дейін әкеп соғады. Бұл талап Қоғамға және барлық Мердігер ұйымдарға қолданылады.
6.17 Еңбекті қорғау және өнеркәсіптік қауіпсіздік туралы заңнаманың, лауазымдық нұсқаулықтардың, еңбекті қорғау жөніндегі нұсқаулықтардың талаптарын бұзуға жол берген Қоғамның және Мердігер ұйымдардың жұмыскерлері Қазақстан Республикасының заңнамасына сәйкес жауапты болады.
7 Жұмыстарды жүргізуге арналған рұқсат-актіні және рұқсат-нарядты ресімдеу тәртібі
7.1 Филиалдың аумағында қауіптілігі жоғары жұмыстарды (оның ішінде бұрғылау жұмыстарын, ҚМЖ және т.б.) орындау басталар алдында Тапсырыс беруші (филиал басшысы немесе филиал басшысының өндіріс жөніндегі орынбасары), Мердігер ұйым (басшы немесе басшының өндіріс жөніндегі орынбасары) және жұмыстар жүргізілетін объектілер орналасқан цехтың (учаскенің) басшысы жұмыстарды орындауға арналған рұқсат-актіні ресімдеуге міндетті.
7.2 Рұқсат-актіні Тапсырыс берушінің өкілі Б қосымшасының нысаны бойынша екі данада ресімдейді. Рұқсат-актіде жүргізілетін жұмыстардың қауіпсіз орындалуын қамтамасыз етуге тиіс барлық іс-шаралар көрсетіледі. Көзделген іс-шаралар келісілгеннен және орындалғаннан кейін рұқсат-актіге барлық тараптар қол қояды. Рұқсат-актінің бір данасы рұқсат-актіге қол қойған Тапсырыс берушінің өкілінде, ал екіншісі – Мердігер ұйымның жұмыстарды жүргізуге жауапты өкілінде болуға тиіс. Рұқсат-актінің қолданылу мерзімі өткеннен кейін жұмыстарды жүргізу қажет болған кезде жаңа мерзімге рұқсат-акт ресімдеу қажет.
7.3 Рұқсат-актіде көзделген іс-шаралардың сақталуына Мердігер ұйымның және Тапсырыс беруші бөлімшесінің басшылары жауапты болады.
7.4 Мердігер ұйымда рұқсат-нарядты ресімдеуді талап ететін қауіптілігі жоғары жұмыстардың тізбесі әзірленуге және Тапсырыс берушімен келісілуге тиіс. Қауіптілігі жоғары жұмыстардың үлгілік тізбесі «ВГ» АҚ СТ 12.11 келтірілген.
7.5 Қоғам филиалының аумағында қауіптілігі жоғары жұмыстарды Мердігер ұйым Мердігер ұйымның уәкілетті адамы берген және оның өндіріс жөніндегі техникалық басшысы бекіткен, қауіптілігі жоғары жұмыстарды жүргізуге арналған рұқсат-наряд бойынша жүргізуге тиіс.
7.6 Рұқсат-наряд В қосымшасының нысаны бойынша арнайы бланкіде ресімделеді. Рұқсат-нарядқа берілетін аумақтың және жабдықтың орналасу жоспарлары, қорғаныш құрылғылары мен құралдардың эскиздері, қоршау бекеттерін орналастыру, қауіпсіздік белгілері мен плакаттарын орнату схемалары қоса беріледі.
7.7 Рұқсат-наряд үш данада ресімделеді: 1-сі – нарядты берген адамда, 2-сі – жұмыстардың жауапты басшысында, 3-сі – Қоғам филиалының жауапты тұлғасында болады.
7.8 Рұқсат-наряд жазбалардың нақтылығы мен анықтығы сақтала отырып толтырылады. Рұқсат-нарядта түзетулерге және өшірулерге жол берілмейді, рұқсат-нарядтың барлық бағандары жол асты мәтінінің мазмұнына сәйкес толтырылады. Толтыруды қажет етпейтін бағандарда сызықша қойылады.
7.9 Рұқсат-нарядтарға (жұмыстар басталғанға дейін):
1) рұқсат-нарядты беретін адамдар;
2) жұмыстардың жауапты басшылары болып тағайындалған адамдар;
3) рұқсат-нарядты келіскен адамдар;
4) жұмысқа жіберетін адамдар;
5) жұмыстардың жауапты орындаушылары болып тағайындалған адамдар қол қоюға тиіс.
7.10 Рұқсат-наряд нарядты берген Мердігер ұйымда да, қауіптілігі жоғары жұмыстарды жүргізу болжанатын Қоғам филиалында да тіркелуге тиіс. Рұқсат-нарядтарды беруді есепке алу журналының нысаны Г қосымшасында келтірілген.
7.11 Рұқсат-наряд берілген жұмыс көлемін орындау үшін қажетті мерзімге беріледі. Егер рұқсат-нарядта көзделген қауіпсіздік жағдайлары өзгермесе, рұқсат-нарядтың қолданысы осы мерзім ішінде сақталады.
Рұқсат-наряд ауысымға немесе жұмыстар үздіксіз жүргізілген кезде әрбір ауысымға ұзарта отырып, жұмыстарды орындаудың бүкіл кезеңіне беріледі. Рұқсат-нарядты ұзартуды әрбір ауысым басталар алдында жұмысқа жіберуші ресімдейді және жүзеге асырады.
7.12 Бір объектіде бірнеше Мердігер ұйым бір мезгілде жұмыс істеген кезде рұқсат-нарядты ресімдеу алдында Мердігер ұйымдар Қоғам филиалымен бірлесіп еңбек қауіпсіздігін қамтамасыз ету жөніндегі қосымша іс-шараларды әзірлейді және оларды әрбір Мердігер ұйымның жұмыстарының жауапты басшыларына берілетін рұқсат-нарядтардың 9-тармағына енгізеді.
7.13 Мердігер ұйымның жұмыскерлерін жұмысқа жіберу алдында Мердігер ұйым жұмыстарының жауапты басшысы және Қоғам филиалының жауапты тұлғасы оларға рұқсат-нарядтың 11-тармағына жаза отырып, жұмыс орындарындағы қауіпсіздік шаралары туралы нұсқама беруге міндетті.
7.14 Мердігер ұйым жұмыстарды орындауға жіберілгеннен кейін Қоғам филиалы персоналының мердігерлік жұмыстарды орындау жағдайларының өзгеруіне әкеп соғуы мүмкін қандай да бір әрекеттеріне тыйым салынады.
7.15 Жұмыс процесінде рұқсат-нарядты берген адамның келісімімен бригада құрамын ішінара өзгертуге жол беріледі, бұл туралы жұмыстардың жауапты басшысы бригадаға енгізілген адамдарға бір мезгілде нұсқама жүргізе отырып, рұқсат-нарядтың 11-тармағында белгі жасайды.
7.16 Жұмысқа жіберуші, егер осы рұқсат-наряд бойынша жұмыс аяқталғанға дейін:
1) авариялық жағдай туындаса;
2) жұмыстарды жүргізу жағдайларының нақты жай-күйінің рұқсат-нарядта көзделген қауіпсіздік талаптарына сәйкес келмеуі анықталса;
3) авариялық жағдай қаупі, оның ішінде персоналдың өмірі мен денсаулығына қатер төнген объектілердің жанында жұмыстар жүргізілсе;
4) жұмыс жүргізу аймағында (агрегатқа, жүйеге) жұмыс істеп тұрған жабдықтың немесе энергия коммуникациясының ең болмағанда бір бөлігін қосу қажеттілігі туындаса, жұмыстарды орындауды тоқтатуға, рұқсат-нарядты алып қоюға және Мердігер ұйымның жұмыскерлерін шығару шараларын қабылдауға міндетті.
7.17 Рұқсат-наряд бойынша жұмыстарды уақытша тоқтату қажет болған кезде жұмысқа жіберушінің нұсқауы бойынша жұмыстардың жауапты орындаушысы бағынысты персоналды жұмыс орнынан шығарады және рұқсат-нарядты жұмысқа жіберушіге береді. Жұмыстарды қайта бастау рұқсат-наряд бойынша жұмыс істейтіндердің қауіпсіздігін қамтамасыз ететін барлық бастапқы іс-шаралар тексерілгеннен және рұқсат-наряд жұмыстардың жауапты басшысына қайтарылғаннан кейін жұмысқа жіберушінің рұқсаты бойынша жүргізіледі.
7.18 Бір ауысым ішінде өндіріс жағдайлары бойынша жұмыстар тоқтатылған кезде рұқсат-наряд жұмыс жүргізушіде қалады, ал бригада оның рұқсаты бойынша жұмысқа қайтадан кіріседі.
7.18.1 Жұмыста бір ауысымнан артық үзіліс болған кезде қайта жіберу жұмысқа жіберуші мен жұмыс жүргізуші рұқсат-нарядта келісілген қауіпсіздік жағдайларының өзгермегенін тексергеннен кейін жүзеге асырылады.
7.18.2 Жұмыстар ауысымдық кесте бойынша орындалған кезде рұқсат-нарядтың бүкіл қолданылу уақытына әрбір ауысым үшін жұмыстардың жауапты жүргізушілері тағайындалады.
7.19 Рұқсат-наряд жоғалған жағдайда жұмыстар тоқтатылуға тиіс. Жұмыстарды жалғастыруға жаңа рұқсат-наряд ресімделуге және жұмысқа жіберу қайтадан жүргізілуге тиіс.
7.20 Рұқсат-нарядты жабу 13-тармақта рұқсат-нарядты жабу уақыты мен күнін көрсете отырып, Тапсырыс берушінің жауапты тұлғасының (жұмысқа жіберушінің) және жұмыстардың жауапты жүргізушісінің (Мердігердің) қолдарымен ресімделеді.
7.21 Жабылған рұқсат-нарядтар оларды берген Мердігер ұйымда бір жыл бойы сақталады.
7.22 Ұйымның (учаскенің) басшылығы рұқсат-наряд бойынша жұмыстан кейін жұмыс жүргізуші жабылған рұқсат-нарядты қайтарғанға дейін жабдықты пайдалануды бастамайды.
7.23 Орындау кезінде авария немесе жазатайым оқиға болған жұмыстарға арналған рұқсат-нарядтар Қоғам филиалының мұрағатында авариялар немесе жазатайым оқиғаларды тергеп-тексеру жөніндегі материалдармен бірге де сақталуға тиіс.
8 Қоғамның аумағы мен объектілерінде мердігерлік жұмыстарды ұйымдастыру
8.1 Мердігерлік жұмыстарды басқару процесінің негізгі кезеңдері Д қосымшасында келтірілген.
8.2 Мердігер ұйымдардың жұмыстарды тікелей Қоғамның объектілерінде жүргізуін ұйымдастыру кезінде Тапсырыс берушінің функцияларын орындау және Мердігер ұйымның шарт талаптарын орындауын бақылауды қамтамасыз ету Қоғам филиалдарының басшыларына жүктеледі.
8.3 Жұмыс бірнеше Мердігер ұйымның бірлескен күшімен жүргізілетін объектілерде жұмыстарды жалпы үйлестіруді жүзеге асыру үшін Қоғам мен Мердігер ұйымдар арасындағы келісім бойынша жауапты басшы тағайындалады.
8.4 Қоғамның объектілеріндегі қауіптілігі жоғары жұмыстар қажет жағдайларда рұқсат-нарядты ресімдей отырып, рұқсат-акт негізінде жүргізілуге тиіс.
Мердігер ұйымның жұмыскерлеріне рұқсат-актіні алғанға дейін Тапсырыс берушінің объектісінде қандай да бір жұмыстарды жүргізуге қатаң тыйым салынады.
8.5 Мердігер ұйымда рұқсат-нарядты ресімдеуді талап ететін қауіптілігі жоғары жұмыстардың тізбесі әзірленуге және Тапсырыс берушімен келісілуге тиіс.
8.6 Мердігер ұйымға жұмыстарды орындау үшін бөлінген учаскені дайындау кезінде филиал басшылығы Мердігер ұйым үшін қалыпты санитариялық-гигиеналық еңбек жағдайларын жасауды көздеуге тиіс. Бөлінген учаске жұмыс істеп тұрған жабдықтан қоршалуға және жеке шығу жолы болуға тиіс. Мердігерлік жұмыстарды жүргізу кезінде қауіп төндіруі мүмкін орындарда МЕМСТ 12.4.026 сәйкес қоршаулар орнатылуға және плакаттар ілінуге тиіс.
8.7 Мердігер ұйым бөлінген аумақтың шекараларын, жұмыс орындарын, өтетін жолдарды, өткелдерді, тамақтану орындарын, санитариялық-тұрмыстық үй-жайларды және аумақтың басқа да учаскелерін, сондай-ақ қауіпті және зиянды өндірістік факторлар бар немесе туындауы мүмкін қауіпті аймақтарды көрнекі құралдармен (қоршаулармен, қауіпсіздік белгілерімен, сигналдық белгілеумен, аншлагтармен, сигналдық таспалармен, жарық аспаптарымен және басқа да қолданылатын қолжетімді құралдармен) белгілеуге тиіс.
8.8 Тұрақты әрекет ететін қауіпті өндірістік факторлар аймақтарының шекараларында қорғаныш қоршаулары, ал әлеуетті қауіпті өндірістік факторлар аймақтарының шекараларында қауіпсіздік белгілері орнатылуға тиіс.
8.9 Жұмыскерлердің уақытша немесе тұрақты болатын орындары қауіпті аймақтардан тыс жерлерде орналасуға тиіс.
8.10 Мердігер ұйым жұмыскерлерге зақым келтіру, мүлікке және қоршаған ортаға залал келтіру қаупін, сондай-ақ жұмыстарды орындаудағы кідірістерді азайту үшін бөлінген аумақ пен жұмыстар жүргізілетін орындардың қауіпсіз жай-күйде ұсталуын қамтамасыз етуге тиіс.
8.11 Мердігер ұйым жұмыс істеп тұрған кәсіпорын жағдайында монтаждау (бөлшектеу) жұмыстарын жүргізген кезде жұмыс аймағындағы пайдаланылатын электр желілері мен басқа да жұмыс істеп тұрған инженерлік желілерді филиал персоналы ажыратуға, қысқа тұйықтауға тиіс, ал жабдық пен құбырлар жарылыс қаупі бар, жанғыш және зиянды заттардан босатылуға тиіс.
8.12 Егер жұмыстарды жүргізу үшін бөлінетін учаске арқылы жұмыс істеп тұрған ток өткізгіштер, газ құбырлары, жылу құбырлары, қышқыл құбырлары немесе басқа да жұмыс істеп тұрған коммуникациялар өтетін болса, сондай-ақ Тапсырыс беруші филиалынан шығатын өзге де өндірістік қауіптер болған немесе туындау мүмкіндігі болған кезде, қауіптілігі жоғары жұмыстар рұқсат-наряд бойынша орындалуға тиіс.
8.13 Қоғам филиалының өндірістік аумағына кіруге рұқсаты бар Мердігер ұйымның барлық жұмыскерлері рұқсат-актіде көзделген жұмыс орындары мен объектілерде ғана болуға және жұмыстарды орындауға құқылы. Мердігер ұйымдардың жұмыскерлеріне Қоғам филиалының аумағы бойынша өз бетінше жүруге тыйым салынады.
8.14 Тапсырыс берушінің аумағында жұмыстарды тікелей орындауға байланысты емес адамдардың, мердігер ұйымның көлік құралдарының, агрегаттарының, жабдығының болуына жол берілмейді (егер шартта не басқа да жазбаша келісімде өзгеше белгіленбесе).
8.15 Мердігер ұйымға қауіптілігі жоғары жұмыстарды жүргізу үшін берілген учаскеде жүрген барлық адамдар арнайы киім, арнайы аяқ киім және жеке қорғаныш құралдарын киюге міндетті.
8.16 Қоғамның филиалдарында жұмыстарды орындайтын Мердігер ұйымның жұмысшылары мен инженерлік-техникалық жұмыскерлері осы бөлімшелерде жұмыс істейтін адамдар үшін белгіленген тәртіппен медициналық тексеруден өтуге тиіс.
8.17 Мердігер ұйымның жұмыскерлеріне қауіптілігі жоғары жұмыстар жүргізілетін Тапсырыс беруші цехының (учаскесінің) басшылығы жұмыс орнында алғашқы нұсқама жүргізуге тиіс.
Нұсқамалар барысында Мердігер ұйымдардың жұмыскерлеріне:
1) Қоғамның жұмыскерлердің қауіпсіздігін және еңбегі мен денсаулығын қорғауды, өнеркәсіптік қауіпсіздікті, қоршаған ортаны қорғауды, ядролық және радиациялық қауіпсіздікті қамтамасыз ету саласындағы саясатының мақсаттары, негізгі бағыттары мен бөлімдері;
2) Тапсырыс берушінің аумағындағы жұмыс орнында жүріс-тұрыс қағидалары;
3) Тапсырыс берушінің аумағы бойынша жұмыс орнына дейінгі қауіпсіз жүру бағытының схемасы;
4) негізгі қауіпті және зиянды факторлар, қауіпті аймақтар, қоршау және сақтандыру құрылғылары;
5) жеке қорғаныш құралдарын қолдану тәртібі мен қағидалары;
6) жұмыстарды жүргізу учаскесіндегі және жұмыс орындарындағы өрт және экологиялық қауіпсіздік талаптары;
7) медициналық пункттің, эвакуация кезінде жиналу орнының, байланыс құралдарының орналасқан жері, кезекші телефондардың нөмірлері, шұғыл қызметтерді шақыру тәртібі;
8) Қоғамның өндірістік объектілерінде Бейнеталдау жүйесінің жұмыс істеу қағидалары;
9) «ВГ» АҚ СТ 12.1 және [22] сәйкес Қоғамның оқиғаларды тергеп-тексеруге және есепке алуға, жұмыс орындарында аудиттер жүргізуге, қауіпті өндірістік объектілерде өндірістік бақылау жүргізуге қойылатын талаптары түсіндірілуге тиіс.
Нұсқамалардың жүргізілуі Нұсқамаларды тіркеу журналында ресімделеді.
8.18 Мердігер ұйымның барлық жұмыскерлері олар аумағында жұмыс істейтін Қоғам филиалына ең жақын медициналық пункттің қай жерде орналасқаны туралы хабардар етілуге тиіс.
8.19 Жұмыстарды жүргізу үшін бөлінген құрылыс алаңын бөгде адамдардың кіруін болдырмау үшін Мердігер ұйым қоршауға тиіс. Адамдар көп өтетін орындарға жанасатын қоршаулар тұтас қорғаныш күнқағарымен жабдықталуға тиіс.
8.20 Денсаулыққа зиянды газдар мен булар бөлінуі мүмкін учаскелерде жұмыстар жүргізуге жеке қорғаныш құралдарын (противогаздарды, респираторларды) пайдалана алатын Мердігер ұйымның персоналы жіберілуі мүмкін. Мұндай орындар мен учаскелер туралы Мердігер ұйымға Тапсырыс беруші жұмыстар басталғанға дейін хабарлайды.
8.21 Мердігер ұйым өз жұмысын цехтарға және өрт гидранттарына баратын өткелдер мен жолдар жабылмайтындай, ал цехтардың айналасындағы және ішіндегі аумақтар түрлі материалдармен, жабдықпен және құрылыс қоқысымен үйіліп қалмайтындай етіп ұйымдастыруға міндетті.
8.22 Күн сайын жұмыстар аяқталғаннан кейін жұмыстардың жауапты орындаушысы жұмыс орындарының кірден, құрылыс қоқысынан, қалдықтардан, құралдар мен құрылғылардан тазартылуын қамтамасыз етуге, өз бригадасы мүшелерінің Қоғам филиалынан шығуын бақылауға міндетті.
Мердігер ұйымдар жұмыстар жүргізілген жерден құрылыс және тұрмыстық қалдықтарды оларды ұйымдасқан түрде көму орындарына дербес, өз есебінен және уақтылы әкетуге міндетті (егер шартта өзгеше көзделмесе).
8.23 Мердігер ұйымдар Қоғам филиалдарында қауіптілігі жоғары жұмыстарды орындаған кезде олардың санитариялық-гигиеналық нормаларды сақтауын бақылау осы филиал үшін белгіленген тәртіппен жүзеге асырылуға тиіс.
8.24 Мердігерлік жұмыстар басталғанға дейін бөлшектелуге жататын құрылыстар Қоғам филиалының сумен, жылумен, газбен, электрмен жабдықтау, кәріз желілерінен ажыратылуға тиіс және Қоғам филиалы осы желілердің зақымдануына қарсы шаралар қабылдауға тиіс.
8.25 Ғимараттарды, құрылыстарды бөлшектеу, қирату кезінде, сондай-ақ қалдықтарды, қалдық материалдарды, қоқысты жинау кезінде Мердігер ұйым шаң түзілуді азайту жөнінде шаралар қабылдауға міндетті, ал жұмыстар кезінде шаң тәрізді материалдарды пайдаланған кезде оларды жабық сыйымдылықтарда сақтауға, тиеу және түсіру процесінде шашыраудың алдын алу шараларын қабылдауға тиіс.
8.26 Мердігер ұйымдардың қауіптілігі жоғары жұмыстарды жүргізу үшін сығылған ауаның, техникалық немесе айналымдағы сумен жабдықтаудың және т.б. жұмыс істеп тұрған желілерін пайдалануына Мердігер ұйым басшылығының жазбаша өтінімі бойынша жұмыстар жүргізілетін Қоғам филиалының басшылығы рұқсат беруі мүмкін. Көрсетілген желілерге қосуды Мердігер ұйымның жұмыскерлері Қоғам филиалының жауапты өкілінің басшылығымен жүргізеді. Мердігер ұйымның қажеттіліктері үшін электр энергиясын қосуды Қоғам филиалының энергетикалық қызметтері жүргізеді. Барлық көрсетілген жағдайларда Тапсырыс беруші мен Мердігер ұйым арасындағы жауапкершілікті ажырату актілері ресімделуге тиіс.
8.27 Қоғам өндірістік аумақтарда және мердігерлік жұмыстарды орындау объектілерінде өндірістік қауіпсіздік саласында тексерулер/аудиттер жүргізу құқығын өзіне қалдырады. Тексерудің/аудиттің нысанасы Мердігер ұйымның жұмыстарды орындауы кезінде Қазақстан Республикасы заңнамасының және осы Стандарттың талаптарына сәйкестік болып табылады. Тексерулер/аудиттер жүргізу кезінде Мердігер ұйым Қоғамның өкілетті өкілдерінің жұмыстар жүргізілетін объектілерге толық қолжетімділігін қамтамасыз етуге және талап етілетін құжаттаманы, жабдықты, құралдарды ұсынуда қажетті жәрдем көрсетуге міндетті.
Нысаналы қауіпсіздік аудиті кезінде анықталған бұзушылықтар (сәйкессіздіктер) филиалдың ҚжЕҚ қызметінің нұсқауымен (Е қосымшасы) ресімделеді.
8.28 Мердігер ұйым өмірге қатер төну, авария немесе инцидент туындау қаупінің алдын алу жөнінде дереу шаралар қабылдауға, көрсетілген бұзушылықтарды (сәйкессіздіктерді) жоюға міндетті. Мердігер ұйым Тапсырыс берушіге анықталған бұзушылықтардың (сәйкессіздіктердің) жойылғаны туралы хабарламаны белгіленген нысан бойынша (Ж қосымшасы) ұсынуға міндетті.
8.29 Мердігер ұйым еңбекті қорғау және өнеркәсіптік қауіпсіздік саласындағы заңнаманы бұзған, оның ішінде тексеру (аудит) нәтижелері бойынша анықталған жағдайда, сондай-ақ Мердігер ұйымның әрекеті оқиғаның туындауына әкеп соққан (әкеп соғуы мүмкін) жағдайда Қоғам Мердігер ұйымның жұмысын тоқтата тұруға құқылы.
Қоғам жұмыстарды жүргізуді қайта бастау туралы шешімді Мердігер ұйым жұмыстарды тоқтата тұруға әкеп соққан бұзушылықтарды толық жойғаннан және бұзушыны немесе бүкіл бригаданы жұмыс орнынан шығарғаннан кейін қабылдайды.
Жұмыстарды қайта бастау бұзушылықтар жойылғаннан және Мердігер ұйымның өкілдері бригада мүшелеріне жоспардан тыс нұсқама жүргізгеннен кейін мүмкін болады.
8.30 Өндірістік қауіпсіздік талаптарын бұзу тіркелген нәтижелері бойынша Тапсырыс беруші Мердігер ұйыммен орындалған жұмыстар/көрсетілген қызметтер үшін қаржылық есеп айырысуларды жүргізу кезінде Мердігер ұйымдарға қолданылатын бұзушылықтар мен айыппұл санкцияларының тізбесінде (И қосымшасы) көзделген мөлшерлерде айыппұл санкцияларын есепке алады (ұстап қалады).
8.31 Мердігер ұйымның жұмыс басшысы және цехында немесе учаскесінде жұмыстар жүргізілетін Қоғам филиалының жауапты өкілі жұмыстарды қауіпсіз жүргізуді ұйымдастыру мәселелері бойынша тұрақты байланыс жасап отыруға тиіс.
8.32 Жұмыстардың жүргізілуін бақылауды және еңбекті қорғау, өнеркәсіптік қауіпсіздік және қоршаған ортаны қорғау саласындағы бақылауды жүзеге асыратын Қоғамның құрылымдық бөлімшелері (ресми сұрау салулар болған кезде) Мердігер ұйымның тиісті қызметтеріне еңбекті қорғау, өнеркәсіптік қауіпсіздік және қоршаған ортаны қорғау саласында әдістемелік және консультациялық көмек көрсетеді.
8.33 Қоғамға өндірістік қауіпсіздік мәселелері бойынша, оның ішінде мемлекеттік қадағалау органдарынан Мердігер ұйымның мүдделерін қозғайтын ақпарат түскен кезде Тапсырыс беруші тарапынан шарт бойынша жауапты орындаушылар көрсетілген ақпаратты Мердігер ұйымның назарына жеткізеді.
9 Мердігердің жабдығына қойылатын талаптар
9.1 Жұмыстарды орындаудың/қызметтер көрсетудің тиімді және қауіпсіз болуын қамтамасыз ету, сондай-ақ жұмыстарды орындау/қызметтер көрсету барысында тоқтап қалуларды болдырмау мақсатында Мердігер тиісті мемлекеттік стандарттардың, техникалық шарттардың және басқа да нормативтік құжаттардың талаптарына сай келетін, Қазақстан Республикасының заңнамасында көзделген паспорттары, сертификаттары, нұсқаулықтары, рұқсат беру құжаттары бар тиісті сападағы жабдықты қолдануға тиіс.
9.2 Мердігердің жабдықты пайдалануы оның нысаналы мақсатына сәйкес, белгіленген қауіпсіздік қағидаларын және құрылғы мен қауіпсіз пайдалану қағидаларын, регламенттерді, Қазақстан Республикасы заңнамасының нормаларын сақтай отырып жүзеге асырылуға тиіс.
9.3 Жабдықты жүктемемен сынауды жеке сынақтар жүргізілгеннен кейін жүргізу керек.
9.4 Мердігер пайдаланатын барлық жабдық пайдалануға жарамды болуға және қауіпсіз, жұмыс жай-күйінде ұсталуға тиіс.
9.5 Жабдықты, механизмдерді, құралдарды ақаулы күйде немесе қауіпсіздік құрылғылары (бұғаттау, бекіту және сигнал беру аспаптары мен құрылғылары) ақаулы болған кезде, сондай-ақ жұмыс параметрлерін паспорттық параметрлерден асыра отырып пайдалануға тыйым салынады.
9.6 Монтаждау, техникалық куәландыру немесе пайдалану процесінде жабдықтың техникалық пайдалану және қауіпсіздік қағидаларының талаптарына сәйкес келмеуі анықталған кезде ол пайдаланудан шығарылуға тиіс. Одан әрі пайдалануға анықталған кемшіліктер жойылғаннан кейін Тапсырыс берушінің өкілі рұқсат береді.
9.7 Мердігер жабдықты пайдалану үшін Қазақстан Республикасының заңнамасына (жасалған Шартқа немесе Келісімге) сәйкес жауапты болады. Мердігер Қазақстан Республикасының заңнамасында (жасалған Шартта немесе Келісімде) белгіленген қағидаларды бұза отырып жабдықты пайдалану нәтижесінде келтірілген Тапсырыс берушінің залалдарын толық көлемде өтейді.
10 Өндірістік бақылау
10.1 Мердігер ұйым Қоғамның өндірістік объектілерінде жұмыстарды орындау уақытында өз жұмыскерлерінің [1] талаптарына және өнеркәсіптік, өрт қауіпсіздігі және еңбекті қорғау саласындағы басқа да нормативтік құқықтық актілерге сәйкес өнеркәсіптік қауіпсіздік талаптарын сақтауына өндірістік бақылауды қамтамасыз етуге міндетті.
10.2 Өндірістік бақылауды жүзеге асыруға жауапты Мердігер ұйымдардың жұмыскерлері:
1) өнеркәсіптік қауіпсіздік талаптарының, технологиялық тәртіптің сақталуын және өндірістік процестердің қолданыстағы нормалар мен қағидаларға сәйкестігін бақылауды;
2) Тапсырыс берушінің өндірістік объектілерінде жұмыстарды орындау кезінде қолданылатын өндірістік жабдықтың, көлік құралдарының техникалық жай-күйін бақылауды;
3) өнеркәсіптік, өрт және экологиялық қауіпсіздік, еңбекті қорғау қағидаларын бұзушылықтар болған кезде барабар шаралар қабылдауды;
4) авариялардың алдын алуға және авариялардың оқшаулануына және олардың салдарын жоюға дайындықты қамтамасыз етуге бағытталған жұмыстарды ұйымдастыруды;
5) жазатайым оқиғалар мен авариялардың себептерін және оларды болдырмау тәсілдерін айқындау үшін оларды тергеп-тексеруді;
6) аптасына кемінде 1 рет жұмыскерлерді технологиялық тәртіпке және өндірістік процестердің қолданыстағы нормалар мен қағидаларға сәйкестігіне оқытуды жүргізуді қамтамасыз етуге міндетті.
10.3 Өндірістік бақылауды жүргізу тәртібі «ВГ» АҚ СТ 12.10, «ВГ» АҚ СТ 12.1-де айқындалған.
10.4 Тексерулердің нәтижелері бойынша Мердігер ұйым тиісті актілер жасайды және оларды Қоғам (жұмыстарға Тапсырыс беруші) филиалының ҚжЕҚ қызметіне жібереді.
11 Оқиғаларды тергеп-тексеру
11.1 Мердігер ұйымдардың басшылығы Қоғам филиалдарының ҚжЕҚ қызметтерін орын алған барлық оқиғалар туралы дереу хабардар етуді қамтамасыз етуге міндетті. Мердігер ұйымдардың Қоғамды орын алған оқиғалар туралы уақтылы хабардар ету жөніндегі міндеттері әрбір Мердігер ұйымның назарына жеткізілуге және мердігерлік жұмыстарды орындауға арналған шарттарда көрсетілуге тиіс.
Мердігер ұйымдармен жасалатын шарттардың талаптарында есептілікті, хабардар етуді уақтылы ұсынбағаны үшін, сондай-ақ оқиғалар туралы деректерді қасақана жасыру фактілері үшін тиісті айыппұл санкциялары көзделуге тиіс.
11.2 Өндірістік бақылауды қамтамасыз ететін Қоғамның лауазымды адамдары тергеп-тексеруге қатысуға, Қоғамның объектілерінде және мүддесінде жұмыстарды орындау кезінде орын алған оқиғаларға өз тергеп-тексеруін жүргізуге құқылы.
11.3 Мердігер ұйымдардың жұмыскерлерімен болған өндірістегі жазатайым оқиғаларды тергеп-тексеру [1, 2, 22] талаптарына сәйкес жүргізіледі.
11.4 Жазатайым оқиғаларды, авариялар мен инциденттерді тергеп-тексеру нәтижелері бойынша Мердігер ұйымдар оқиға орын алған объектісі бар Қоғамның ҚжЕҚ қызметіне оқиға нәтижесінде келтірілген экономикалық залал туралы анықтаманы ұсынады. Мердігер ұйым жұмыскерінде жазатайым оқиға немесе кәсіптік ауру болған жағдайда – оқиғадан кейін 2 (екі) тәулік ішінде ұсынылатын жарақаттың ауырлық дәрежесі туралы қорытынды (кәсіптік ауруды белгілеу туралы қорытынды); жазатайым оқиғалар нәтижесінде зардап шеккендердің уақытша еңбекке жарамсыздығы аяқталғаннан кейін өндірістегі жазатайым оқиғаның салдары туралы хабарламалардың көшірмелері ұсынылады.
12 Мердігер ұйымның қызметін бағалау
12.1 Шарт бойынша жұмыстар аяқталғаннан кейін Қоғам тарапынан шарт бойынша жауапты орындаушы аудиттердің, тексерулердің нәтижелеріне, көрсеткіштерге және инциденттерді тергеп-тексеру нәтижелеріне сүйене отырып, Мердігер ұйымның қызметіне бағалау жүргізеді.
12.2 Қысқа мерзімді (бір реттік) жұмыс (қызмет) түрлерін орындайтын (көрсететін) Мердігер ұйымдардың қызметін бағалау жүргізілмеуі мүмкін.
12.3 Қоғам тарапынан шарт бойынша жауапты орындаушы орындалған жұмыстар актісіне қол қойылған сәттен бастап 5 (бес) жұмыс күнінен аспайтын мерзімде Мердігер ұйымның басшысымен (өкілімен) келісілетін Мердігер ұйымның қызметін бағалау парағын толтырады. Бағалау парағының ұсынылатын нысаны осы Стандарттың К қосымшасында келтірілген. Мердігер ұйымның қызметін бағалау парағын уақтылы, толық және тиісінше ресімдеуге Тапсырыс беруші тарапынан шарт бойынша жауапты орындаушы жауапты болады.
12.4 Мердігер ұйымның қызметін бағалау нәтижелері бойынша Қоғам тарапынан шарт бойынша жауапты орындаушы Л қосымшасының нысаны бойынша Мердігер ұйымның өнеркәсіптік қауіпсіздік, еңбекті қорғау және қоршаған ортаны қорғау талаптарына сәйкестігі туралы қорытынды дайындайды.
12.5 Әрбір Мердігер ұйымның қызметінің нәтижелері бойынша Мердігер ұйыммен (Қоғам филиалымен) шарт бойынша жауапты орындаушы Мердігер ұйымдар тізілімін (М қосымшасы) жасайды. Қоғамның Мердігер ұйымдарының жиынтық тізілімін ҚжЕҚ және өнеркәсіптік қауіпсіздік мәселелеріне жетекшілік ететін Қоғамның құрылымдық бөлімшесі қалыптастырады.
12.6 Қоғамның Мердігер ұйымдар тізіліміне енгізілетін ақпарат:
1) Мердігер ұйымның атауын;
2) орындалған жұмыстардың түрін;
3) жұмыс істелген сағаттар санын;
4) жазатайым оқиғалар санын;
5) жазатайым оқиғалардың ауырлық дәрежесін;
6) персоналдың еңбекке жарамсыздық уақытының мөлшерін;
7) анықталған бұзушылықтар санын;
8) тіркелген қауіпті жағдайлар санын;
9) Тапсырыс берушінің аудиттерін жүргізу кезінде алынған ескертулер санын;
10) жұмыстарды тоқтата тұру санын;
11) шеттетілген персонал санын қамтуға тиіс.
Мердігер ұйымдар тізіліміне қосымша деректер де енгізілуі мүмкін.
12.7 Әрбір Мердігер ұйымның қызметін бағалау нәтижелері туралы ақпарат, оның ішінде Қоғамның Мердігер ұйымдар тізілімі, Бағалау парағы, Мердігер ұйымның өнеркәсіптік қауіпсіздік, еңбекті қорғау және қоршаған ортаны қорғау талаптарына сәйкестігі туралы қорытынды Қоғамның тоқсандық есептеріне енгізіледі және құзыретіне өндірістік қауіпсіздік мәселелері кіретін «ҚАЖ» ҰАК» АҚ бөлімшесіне жіберіледі.


А қосымшасы
(міндетті)
Жұмыстарды жүргізу (қызметтер көрсету) алдында Тапсырыс берушіге ұсынылатын қауіпсіздік және еңбекті қорғау, өнеркәсіптік қауіпсіздік саласындағы құжаттардың ТІЗБЕСІ
1) Мердігер ұйымның жұмыскерлердің еңбегі мен денсаулығын қорғауды, өнеркәсіптік қауіпсіздікті, қоршаған ортаны қорғауды, ядролық және радиациялық қауіпсіздікті қамтамасыз ету саласындағы саясаты;
2) Қауіпсіздік және еңбекті қорғау, өрт қауіпсіздігі үшін ИТЖ қатарынан жауапты адамды тағайындау туралы бұйрықтың көшірмесі (Т.А.Ә., атқаратын лауазымы, дипломы, өнеркәсіптік қауіпсіздік бойынша емтихандардан өткені және тапсырғаны туралы хаттаманың көшірмесі);
3) Бірінші басшының қолымен және мөрмен куәландырылған, біліктілігі, лауазымы, кәсіп бойынша куәлігі көрсетілген, осы Жұмыс түрін орындауға (осы Қызмет түрін көрсетуге) тарту жоспарланған персоналдың құрамы;
4) Жұмыскерлердің өнеркәсіптік қауіпсіздік, өрт-техникалық минимум (отпен жұмыстар кезінде) және электр қауіпсіздігі (қажет болған кезде) бойынша емтихандардан өткені және тапсырғаны туралы хаттаманың көшірмесі;
5) Басшылар мен ИТЖ үшін қауіпсіздік және еңбекті қорғау жөніндегі сертификаттардың көшірмелері;
6) Соңғы жылдағы еңбекке уақытша жарамсыздыққа әкеп соққан және қаза болумен аяқталған тіркелген жазатайым оқиғалар туралы мәліметтер;
7) Жұмыскерді еңбек міндеттерін атқару кезінде оның өмірі мен денсаулығына зиян келтіргені үшін жұмыскерлерді сақтандыру туралы ақпарат;
8) Радиациялық қауіпсіздік және радиациялық бақылау үшін жауапты адамды тағайындау туралы бұйрықтың көшірмесі, атом энергиясын пайдалану саласындағы уәкілетті органда аттестаттаудан өткені туралы куәліктің көшірмесі;
9) Осы Жұмыс түрін орындауға (осы Қызмет түрін көрсетуге) тарту жоспарланған «А» тобындағы персоналдың құрамы;
10) «А» тобындағы персонал қатарындағы жұмыскерлер үшін радиациялық қауіпсіздік бойынша емтихандардан өткені және тапсырғаны туралы хаттаманың көшірмелері;
11) Жеке дозиметриялық бақылау туралы шарттың көшірмесі;
12) Қауіпсіздік және еңбекті қорғау, өнеркәсіптік және өрт қауіпсіздігі, радиациялық қауіпсіздік жөніндегі жұмыс жоспарының көшірмесі (Тапсырыс берушінің жұмыс істеп тұрған радиациялық-қауіпті объектілерінде жұмыстар жүргізілген кезде).
Ескертпе – Қауіпсіздік және еңбекті қорғау, өнеркәсіптік, өрт қауіпсіздігі жөніндегі барлық қажетті құжаттама болған кезде Мердігер ұйымға Қоғам филиалының ҚжЕҚ қызметі жұмыстарды орындауға/қызметтер көрсетуге рұқсат беру туралы жазбаша хабарлама береді.


Б қосымшасы
(міндетті)
Жұмыс істеп тұрған ұйымның аумағында жұмыстар жүргізуге арналған рұқсат-актінің нысаны
Жұмыс істеп тұрған ұйымның аумағында жұмыстар жүргізуге арналған рұқсат-акт
20___ ж. «____» _____________
________________________________________________________________________
(ұйымның атауы)
Біз, төменде қол қоюшылар, цехтың (учаскенің) бастығы: ____________________________
(Т.А.Ә. (бар болса), лауазымы)
мына төмендегілер туралы осы актіні жасадық:
Ұйым мына координаттармен шектелген учаскені бөледі: __________________
(осьтердің, белгілердің атауы және сызбалардың №)
онда мыналарды жүргізу үшін: __________________________________________________
(жұмыстардың атауы)
Мердігер ұйымның өкілі – техникалық персоналдың басшылығымен: _______________________
(Т.А.Ә. (бар болса), лауазымы)
мынадай мерзімге: басталуы «____» аяқталуы «___» _________________.
Жұмыстар басталғанға дейін жұмыстарды жүргізудің қауіпсіздігін қамтамасыз ететін мынадай іс-шараларды орындау қажет:
	р/с №
	Іс-шараның атауы
	Орындау мерзімі
	Орындаушы

	1
	2
	3
	4

	
	
	
	



Тапсырыс берушінің өкілі: ____________________________________________________ (қолы)
Жұмыстар жүргізілетін жердің жанындағы объектілерді пайдаланатын ұйымның өкілі: __________________________ (қолы)
Мердігер ұйымның өкілі: _______________________________________ (қолы)
Ескертпе – Осы рұқсат-актінің қолданылу мерзімі өткеннен кейін жұмыстарды жүргізу қажет болған кезде жаңа мерзімге рұқсат-акт жасау қажет.


В қосымшасы
(міндетті)
Қауіптілігі жоғары жұмыстарды орындауға арналған рұқсат-нарядтың нысаны
Филиал, учаске, цех: _____________________________________________________
Қауіптілігі жоғары жұмыстарды орындауға арналған № _________ рұқсат-наряд
1. Жұмыс жүргізуші: ___________________________________________________
(Т.А.Ә. (бар болса), ұйым, учаске, цех, лауазымы)
2. Орындауға жіберіледі: ______________________________________________
(Жұмыс орны, жабдықтың атауы, жұмыс көлемінің қысқаша мазмұны)
3. Жұмысқа жіберуші(лер): _______________________________________________
(Т.А.Ә. (бар болса), лауазымы)
4. Жауапты басшы: ______________________________________________________
(Т.А.Ә. (бар болса), лауазымы)
5. Жұмыстардың қауіпсіздігін қамтамасыз етуге арналған іс-шаралар:
5.1. Тоқтату: ________________________________________________________________
(тоқтату орны, жағдайы)
5.2. Ажырату: ________________________________________________________________
(рубильникті, ысырманы, магистральды және т.б.)
5.3. Орнату: ________________________________________________________________
(тұйықтарды, бітеуіштерді, сигналдық шамдарды және т.б.)
5.4. Ауа ортасын талдау үшін сынама алу: ________________________________
(талдау орындарын және нәтижесін, газдану тобын көрсету)
5.5. Қоршау: __________________________________________________________________
(жұмыс аймағын, плакаттар ілу)
5.6. Биіктікте және құдықтарда жұмыс істеу кезінде қауіпсіздік шараларын көздеу: _________________________________________________________________________
(ағаш қолдаулар, сақтандыру белбеулері, арқандар және т.б.)
5.7. Ескерту: ________________________________________________________
(көршілес крандардың және аралас аралықтардағы крандардың машинистерін вахталық журналға қол қойдыра отырып)
5.8. Темір жол жолдарының жанында қауіпсіздік шараларын көздеу: ________________
(белгілерді, плакаттарды, қоршауларды, тұйықтарды және т.б. орнату)
5.9. Жұмыс орнына баратын бағыттарды көрсету: _______________________________________
(қажет болған кезде схеманы қоса беру)
5.10. Қосымша іс-шаралар: _____________________________________________
6. Рұқсат-нарядты берген: _____________________________________________________
(Т.А.Ә. (бар болса), лауазымы, қолы, күні)
7. Іс-шараларды орындаған(дар): _______________________________________________
(Іс-шараның нөмірі; Т.А.Ә. (бар болса), лауазымы, қолы)
8. Келісілді: ___________________________________________________________
(ауысым (учаске) бастығы, Т.А.Ә. (бар болса), қолы)
8.1. ______________________________________________________________________
(лауазымы, Т.А.Ә. (бар болса), қолы)
9. Іс-шаралар орындалды, жұмыстардың қауіпсіздігі қамтамасыз етілді, жұмыс жүргізушіні еңбек жағдайларымен таныстырдым және нұсқама бердім, жіберуге рұқсат етемін – жұмысқа жіберуші: ________________________________________________________________________
(лауазымы, Т.А.Ә. (бар болса), қолы, күні)
10. Жұмыс жағдайларымен таныстым және нұсқама алдым, дайындықты тексердім, жұмыс орнын қабылдадым – жұмыс жүргізуші: ___________________________________
(лауазымы, Т.А.Ә. (бар болса), қолы, күні, уақыты)
11. Бригаданың құрамы және нұсқамадан өткені туралы белгі:
	р/с №
	Жұмыстарды жүргізу күні мен уақыты
	Бригада мүшелерінің Т.А.Ә. (бар болса)
	Кәсібі
	Жұмыс жағдайларымен таныстым, нұсқама алдым (қолы)
	Нұсқама жүргізген (жұмысқа жіберуші, Т.А.Ә. (бар болса), қолы)

	1
	2
	3
	4
	5
	6

	
	
	
	
	
	



________ адам санындағы бригаданы(ларды) нұсқамадан өткіздім, жұмысқа кірістім: _____________________
(күні, уақыты)
Жұмыс жүргізуші: _______________________________________________________
(Т.А.Ә. (бар болса), қолы)
12. Рұқсат-нарядты ұзарту:
	Күні, уақыты
	Жағдайлар өзгерген жоқ, ауысымды тапсырдым – жұмыс жүргізуші: Т.А.Ә. (бар болса)
	қолы
	Кезекке түсетін бригаданың сандық құрамы
	Жұмыс жағдайларымен таныстым, ауысымды қабылдадым – жұмыс жүргізуші: Т.А.Ә. (бар болса)
	қолы
	Жіберуге рұқсат етемін – ауысымдағы жұмысқа жіберуші: Т.А.Ә. (бар болса)
	қолы

	1
	2
	3
	4
	5
	6
	7
	8

	
	
	
	
	
	
	
	



13. Жұмыс аяқталды: ____________________ жұмыс орны жинастырылды, персонал жұмыстар жүргізілген жерден шығарылды.
(күні, уақыты)
Рұқсат-нарядты тапсырған: _______________________________________________________
(жұмыс жүргізушінің лауазымы, Т.А.Ә. (бар болса), қолы)
Жұмыс орнын, рұқсат-нарядты қабылдаған: ________________________________________
(жұмысқа жіберушінің лауазымы, Т.А.Ә. (бар болса), қолы)
Ескертпелер:
1) Рұқсат-наряд екі данада ресімделеді, жазбалардың нақтылығы мен анықтығы сақтала отырып толтырылады. Рұқсат-нарядта түзетулерге және өшірулерге жол берілмейді, рұқсат-нарядтың барлық бағандары жол асты мәтінінің мазмұнына сәйкес толтырылады. Толтыруды қажет етпейтін бағандарда сызықша қойылады.
2) Тапсырыс берушінің аумағында жұмыстарды орындау үшін аумақ беруге ресімделген рұқсат-актілер бойынша Мердігер ұйымдар орындайтын қауіптілігі жоғары жұмыстарға рұқсат-нарядтарды Мердігер ұйымдардың уәкілетті адамдары ресімдейді.


Г қосымшасы
(міндетті)
Рұқсат-нарядтарды беруді есепке алу журналының нысаны
	№
	Жұмыстарға алғашқы жіберудің күні мен уақыты (басталуы және аяқталуы)
	Жұмыстарға қайта жіберудің күні мен уақыты (басталуы және аяқталуы)
	Рұқсат-нарядтың №
	Нарядты берген адам
	Орындалатын жұмыстардың сипаты

	1
	2
	3
	4
	5
	6

	
	
	
	
	
	



Ескертпе – Рұқсат-нарядтарды тіркеу рұқсат-нарядтың берілген күні мен уақытына қарамастан, рұқсат-нарядтардың түсуіне қарай хронологиялық тәртіппен жүргізіледі.


Д қосымшасы
(ақпараттық)
Мердігерлік жұмыстарды басқару процесінің негізгі кезеңдері
	Кезең
	Процесс кезеңі
	Кезеңге қатысты құжаттар / шарттар

	1
	Мердігерді пайдалану қажеттілігі
	–

	2
	Мердігерді бағалау
	1. Іріктеу өлшемшарттары; 2. Мердігердің ӨҚ және ЕҚ талаптарына сәйкестігі жөніндегі сауалнама

	3
	Мердігерді таңдау (тендер өткізу)
	Жұмыс түрлері бойынша әлеуетті мердігерлердің тізбесі

	4
	Шарт жасасу
	ӨҚ және ЕҚ жөніндегі талаптарды ескере отырып; мақұлданған мердігерлер үшін – тізбе бойынша

	5
	Жұмыстарға жіберу
	Рұқсат-акт, рұқсат-наряд, өкім

	6
	Жұмыстарды орындау
	Түзету әрекеттері

	7
	Жұмыстарды мониторингтеу
	Талаптарға сәйкестікті бағалау нәтижелері

	8
	Аяқталуы бойынша бағалау
	Оң бағалау – аяқтау (9-кезең); теріс бағалау – мердігерлер тізілімінен шығару

	9
	Аяқтау
	Мердігерлер тізіліміне енгізу (келесі қажеттілік туындаған кезде 3-кезеңге қайта оралу)



Ескертпе – Түпнұсқада кезеңдер блок-схема түрінде берілген; кесте блок-схеманың мазмұнын көрсетеді. ӨҚ – өнеркәсіптік қауіпсіздік, ЕҚ – еңбекті қорғау.


Е қосымшасы
(міндетті)
Филиалдың қауіпсіздік және еңбекті қорғау қызметінің қауіпсіздік және еңбекті қорғау бойынша анықталған бұзушылықтарды жою жөнінде шаралар қабылдау туралы нұсқауларының нысаны*
«Волковгеология» АҚ _______ филиалының қауіпсіздік және еңбекті қорғау қызметінің қауіпсіздік және еңбекті қорғау бойынша анықталған бұзушылықтарды жою жөнінде шаралар қабылдау туралы № ______ НҰСҚАУЛАРЫ
20___ жылғы «___» _________
Кімге ___________________________________________________________
(тегі, аты, әкесінің аты, лауазымы)
Шартқа сәйкес қауіпсіздік және еңбекті қорғау талаптарының мынадай бұзушылықтарын жоюды талап етемін:
	р/с №
	Анықталған бұзушылықтар және оларды жою жөніндегі талаптар
	Орындау мерзімдері
	Ескертпелер

	1
	2
	3
	4

	
	
	
	



Ескертпе:
1) Нұсқаулар филиалдың жалпы бланкісінде ресімделеді.
2) Нұсқауда көрсетілген мерзімдер өткеннен кейін оның орындалғаны туралы Қоғам филиалының қауіпсіздік және еңбекті қорғау қызметіне жазбаша хабарлама ұсыну.
Нұсқауды тапсырған: ______________ (қолы) _____________________ (тегі, аты, әкесінің аты)
Нұсқауды алған: ______________ (қолы) _____________________ (тегі, аты, әкесінің аты)
* Нысан Қазақстан Республикасы Денсаулық сақтау және әлеуметтік даму министрінің 2015 жылғы 25 желтоқсандағы № 1020 бұйрығымен бекітілген Ұйымдағы қауіпсіздік және еңбекті қорғау қызметі туралы үлгілік ережеге [5] сәйкес келтірілген.


Ж қосымшасы
(міндетті)
Қауіпсіздік және еңбекті қорғау, өнеркәсіптік қауіпсіздік бойынша бұзушылықтардың жойылғаны туралы хабарламаның нысаны
Қауіпсіздік және еңбекті қорғау, өнеркәсіптік қауіпсіздік бойынша анықталған бұзушылықтардың жойылғаны туралы хабарлама
________ жылғы № ________ Нұсқауға/актіге сәйкес мыналар бойынша бұзушылықтарды жою жөніндегі мынадай іс-шаралар орындалды:
	р/с №
	Нұсқаудың/актінің тармағының №
	Жойылған бұзушылықтардың/орындалған іс-шаралардың тізбесі
	Орындалғаны туралы белгі
	Ескертпе

	1
	2
	3
	4
	5

	
	
	
	
	



Қосымша: ___ парақтағы фотосуреттер
Орындалған іс-шаралар бұзушылықтардың салдарын жою үшін жеткілікті / жеткіліксіз,
(қажеттісінің астын сызу, қажет еместерін сызып тастау)
осыған байланысты жұмыстардың келесі кезеңдерін орындауға рұқсат етіледі / рұқсат етілмейді (қажеттісінің астын сызу, қажет еместерін сызып тастау).
Бұзушылықтарды жою мерзімдерін ауыстыру талап етілмейді / _____ тармақтар бойынша _________ дейін талап етіледі
(қажеттісінің астын сызу, қажет еместерін сызып тастау)
Бақылау объектісінің басшысы ____________ (қолы) __________________________ (Т.А.Ә.)
Филиалдың ҚжЕҚ қызметінің басшысы ____________ (қолы) __________________________ (Т.А.Ә.)


И қосымшасы
(міндетті)
Мердігер ұйымдарға қолданылатын бұзушылықтар мен айыппұл санкцияларының тізбесі
	№
	Бұзушылық
	ҚҚС ескерілген шарт бағасы, млн теңге: ≤10
	10÷100
	100÷500
	500÷1000
	1000÷1500
	>1500

	
	
	Анықталған әрбір бұзушылық үшін Орындаушыдан/МҰ/қосалқы мердігер ұйымнан өндіріп алынатын айыппұл сомасы (мың теңге)

	1
	2
	3
	4
	5
	6
	7
	8

	1.
	Өнеркәсіптік қауіпсіздік, еңбекті қорғау, қоршаған ортаны қорғау саласындағы нормативтік актілердің талаптарын бұзу (осы Тізбенің жекелеген тармақтарында көзделген бұзушылықтарды қоспағанда).
	10
	20
	30
	40
	60
	80

	2.
	Өрт қауіпсіздігі талаптарын сақтамау (осы Тізбенің 3 және 4-тармақтарында көзделген бұзушылықтарды қоспағанда).
	10
	20
	30
	40
	60
	80

	3.
	Өрттің/жанудың туындауына және/немесе Тапсырыс берушінің мүлкінің жойылуына немесе зақымдануына әкеп соққан өрт қауіпсіздігі талаптарын бұзу.
	60
	100
	150
	200
	400
	1000

	4.
	Мемлекеттік органдардың және/немесе Тапсырыс берушінің өнеркәсіптік және өрт қауіпсіздігі, еңбекті және қоршаған ортаны қорғау саласындағы нұсқамаларын, оның ішінде оқиғаларды тергеп-тексеру нәтижелері бойынша әзірленген іс-шараларды (оның ішінде «Ақпараттық бюллетеньде», «Оқиғалардан алынған сабақтарда» көрсетілгендерді) белгіленген мерзімде орындамау.
	20
	30
	40
	60
	100
	200

	5.
	Орындаушының/МҰ-ның/қосалқы мердігер ұйымның авариялар/өрттер/инциденттер/жазатайым оқиғалар туралы ақпаратты жасыруы не олар туралы оқиға анықталған сәттен бастап 24 сағаттан астам кешігіп хабарлауы.
	20
	40
	120
	200
	300
	500

	6.
	Шартта көзделген ЕҚжӨҚ саласындағы есептерді (есепті) ұсынбау, 1 тәуліктен астам кешіктіріп ұсыну.
	10
	20
	30
	40
	60
	80

	7.
	Тапсырыс берушінің объектілерінде, учаскелерінде Орындаушының/МҰ-ның/қосалқы мердігер ұйымның жұмыскерлерінің кінәсінен болған, энергия тұтынушылардың ажыратылуына/энергетикалық жабдықтың зақымдануына әкеп соққан/әкеп соқпаған энергетикалық шаруашылық объектілеріндегі инциденттер, авариялар.
	80
	120
	200
	400
	800
	1200

	8.
	Тапсырыс берушінің объектілері мен учаскелерінде Орындаушының/МҰ-ның/қосалқы мердігер ұйымның кінәсінен болған әуе электр беру желілерінің және/немесе жерасты электр беру желілерінің механикалық зақымдануы. Әуе электр беру желілері мен ток өткізгіштердің үзілуі, көлік құралдарының, арнайы және құрылыс техникасының ЭБЖ тірегіне соғылуы. Жерасты электр беру желілері мен ток өткізгіштердің үзілуі.
	80
	120
	400
	800
	1200
	1500

	9.
	Тапсырыс берушінің объектілері мен учаскелерінде Орындаушының/МҰ-ның/қосалқы мердігер ұйымның кінәсінен болған, олардың герметикалығының бұзылуына әкеп соққан/әкеп соқпаған жерүсті және/немесе жерасты коммуникацияларының (оның ішінде құбырлардың, сыйымдылықтардың) механикалық зақымдануы.
	60
	100
	200
	600
	800
	1000

	10.
	Орындаушының/МҰ-ның/қосалқы мердігер ұйымның жұмыскерлерінің Тапсырыс берушімен келісілген рұқсат беру құжаттарын (жұмыстарды жүргізуге рұқсат, рұқсат-акт, рұқсат-наряд және т.б.) ресімдемей жұмыстарды орындауы.
	40
	80
	120
	160
	200
	300

	11.
	Мемлекеттік органның және/немесе Тапсырыс берушінің өкілі орындалуын тоқтата тұрған жұмыстарды өз бетінше қайта бастау.
	20
	60
	200
	400
	600
	1000

	12.
	Қауіптілігі жоғары жұмыстарды қауіпсіз жүргізуді ұйымдастыру жөніндегі талаптарды бұзу (осы Тізбенің 8, 9, 10-тармақтарында көзделген бұзушылықтарды қоспағанда).
	20
	60
	200
	400
	600
	1000

	13.
	Орындаушының/МҰ-ның/қосалқы мердігер ұйымның жұмыстарды орындау үшін қажетті біліктілігі, аттестаттауы жоқ (өрт-техникалық минимум бағдарламалары бойынша оқытуды қоса алғанда), қажетті нұсқамалардан өтпеген, ҚжЕҚ, өнеркәсіптік және өрт қауіпсіздігі, экология, технологиялық тәртіп жөніндегі нұсқаулықтармен танысмаған, міндетті медициналық тексерулерден (алдын ала – жұмысқа түскен кезде, мерзімдік – жұмыс процесінде, кезектен тыс – медициналық ұсынымдарға сәйкес), міндетті медициналық куәландырулардан өтпеген жұмыскерлерді тартуы.
	10
	20
	60
	80
	120
	160

	14.
	Орындаушының/МҰ-ның/қосалқы мердігер ұйымның жұмыскерінің Жол жүрісі қағидаларын, Тапсырыс берушінің көлік қауіпсіздігі жөніндегі стандарттарын бұзуы.
	10
	50
	100
	100
	100
	100

	15.
	Зардап шегуші бар жол-көлік оқиғалары (Орындаушының/МҰ-ның/қосалқы мердігер ұйымның жұмыскерінің кінәсінен).
	әрбір ЖКО үшін 40, 12 ай ішінде қайталанған кезде – келісімшартты бұзу

	16.
	ЖКО жағдайын жасыру.
	ЖКО-ны жасырудың әрбір анықталған жағдайы үшін 120

	17.
	Орындаушының/МҰ-ның/қосалқы мердігер ұйымның жол шаруашылығы объектілерінің (шлагбаумдардың, жол белгілерінің және т.б.) немесе Тапсырыс берушінің өзге де мүлкінің жойылуына, зақымдануына әкеп соққан кез келген кінәлі әрекеті.
	20

	18.
	Орындаушының/МҰ-ның/қосалқы мердігер ұйымның жұмыскері жасаған, адамның еңбекке қабілеттілік күндерін жоғалтуымен жарақатқа әкеп соққан кез келген кінәлі әрекет (әрбір факт үшін/әрбір жұмыскер үшін).
	2000, бірақ шарт сомасынан аспайды

	19.
	Орындаушының/МҰ-ның/қосалқы мердігер ұйымның жұмыскері жасаған, адамның қайтыс болуына әкеп соққан кез келген кінәлі әрекет (әрбір факт үшін/әрбір жұмыскер үшін).
	5000, бірақ шарт сомасынан аспайды

	20.
	Жүк көтергіш механизмдерді пайдалану кезінде өнеркәсіптік қауіпсіздікті қамтамасыз ету қағидаларының талаптарын бұза отырып жүк көтеру жұмыстарын/қызметтерін орындау.
	30
	150
	300
	500
	1000
	1500

	21.
	Жұмыс алаңын және оған тікелей іргелес аумақты ұстау және жинау жөніндегі міндеттерді орындамау.
	20
	60
	100
	200
	300
	600

	22.
	Құлаудан қорғау құралдарын қолданбай биіктікте жұмыс істеу, қоршалмаған монтаждық ойықтардың, шұңқырлардың, зумпфтардың және т.б. тікелей жанында жұмыстар жүргізу, талаптарға сәйкес келмейтін ағаш қолдауларда, сатыларда, бесіктерде, көтергіштерде жұмыстар жүргізу.
	30
	150
	300
	500
	1000
	1500

	23.
	Тапсырыс берушінің объектілерінде Орындаушының/МҰ-ның/қосалқы мердігер ұйымның жұмыскерлерінде жануарлардың анықталуы.
	20
	40
	100
	140
	200
	300

	24.
	Орындаушының/МҰ-ның/қосалқы мердігер ұйымның жұмыскерлердің жұмыс орындарын:
– өрт сөндірудің алғашқы құралдарымен;
– ұжымдық қорғаныс құралдарымен;
– алғашқы медициналық көмек дәрі қобдишаларымен;
– жерге тұйықтау құрылғыларымен;
– жарылыстан қорғалған орындаудағы электр жарығымен;
– орындалатын жұмыстардың зиянды және қауіпті факторларына сәйкес келетін арнайы киіммен, арнайы аяқ киіммен және ЖҚҚ-мен (отқа төзімді арнайы киім, электр доғасынан қорғау костюмдері және т.б.);
– ескерту белгілерімен (плакаттармен, аншлагтармен және т.б.) қамтамасыз етпеуі, сондай-ақ персоналдың оларды қолданбауы.
	20
	40
	100
	140
	200
	300

	25.
	Белгіленген тәртіппен сараптамадан және диагностикадан, техникалық куәландырудан, техникалық қызмет көрсетуден, жоспарлы-алдын алу жөндеуінен өтпеген ақаулы және/немесе сыналмаған құралмен және жабдықпен жұмыстарды орындау және/немесе бригаданы қажетті құралмен және жабдықпен толық жасақтамау.
	20
	40
	100
	140
	200
	300

	26.
	Шартта көзделген Тапсырыс берушімен алдын ала жазбаша келісусіз қосалқы МҰ-ны тарту.
	20
	40
	100
	140
	200
	300

	27.
	Сақталуы Шартта көзделген Тапсырыс берушінің ЕҚжӨҚ саласындағы жергілікті нормативтік актілерінің талаптарын бұзу (осы Тізбенің жекелеген тармақтарында көзделген бұзушылықтарды қоспағанда).
	20
	60
	200
	300
	350
	400

	28.
	Орындаушының/МҰ-ның/қосалқы МҰ-ның жұмыскерлерін және/немесе көлігін Тапсырыс берушінің өндірістік объектілері мен учаскелерінде жұмыстар жүргізуге Тапсырыс беруші белгілеген тәртіппен ресімделген рұқсатнамаларсыз/рұқсаттарсыз не жарамсыз рұқсатнамамен жіберу/жіберу, жеке рұқсатнаманы басқа адамдарға беру, Тапсырыс берушінің объектілеріне өзге адамдардың жеке рұқсатнамасы бойынша жіберу.
	10
	40
	60
	100
	160
	200

	29.
	Тапсырыс берушінің аумағына:
– жарылғыш заттар мен жарылғыш құрылғыларды, радиоактивті, тез тұтанатын, улағыш, улы, қауіпті химиялық заттарды, тасымалдау және сақтау кезінде белгіленген қауіпсіздік қағидалары мен нормалары сақталған жағдайда Тапсырыс берушінің өкілі рұқсат еткен жағдайларды қоспағанда;
– атыс, газ, пневматикалық, суық қаруды және оған арналған оқ-дәрілерді, ҚР заңнамасында көзделген жағдайларды қоспағанда;
– азаматтық айналымда тыйым салынған өзге де заттар мен нәрселерді алып кіру, алып өту (көрсетілген әрекеттерді жасау әрекетін қоса алғанда), Тапсырыс берушінің аумағында сақтау, тарату, тасымалдау.
	30
	20
	40
	80
	120
	160

	30.
	Орындаушының/МҰ-ның/қосалқы МҰ-ның Тапсырыс берушінің өндірістік объектілері мен учаскелерінде орындаушының/МҰ-ның/қосалқы мердігер ұйымның жұмыскерлерінің алкогольдік, есірткілік немесе уытқұмарлық масаң күйде тұтыну, болу жағдайлары және/немесе алкогольдік, есірткілік, уытқұмарлық немесе өзге де масаңдықты тудыратын заттарды алып кіру/алып өту (көрсетілген әрекетті жасау әрекетін қоса алғанда), сақтау туралы ақпаратты жасыруы не олар туралы оқиға анықталған сәттен бастап 24 сағаттан астам кешігіп хабарлауы.
	20
	60
	100
	200
	300
	40

	31.
	Орындаушының/МҰ-ның/қосалқы МҰ-ның жұмыскерлерінің Тапсырыс берушінің өндірістік объектілері мен учаскелерінде алкогольдік, есірткілік немесе уытқұмарлық масаң күйде болуы және/немесе алкогольдік, есірткілік, уытқұмарлық немесе өзге де масаңдықты тудыратын заттарды алып кіруі/алып өтуі (көрсетілген әрекеттерді жасау әрекетін қоса алғанда), сақтауы.
	20
	40
	120
	200
	300
	500

	32.
	Тұратын жері/болатын жері бойынша тіркеуі жоқ және (немесе) ҚР аумағында еңбек қызметіне рұқсаты жоқ шетел азаматтарын, сол сияқты шетелдік жұмыс күшін тартуға рұқсат болмаған кезде жұмыстарды орындауға тарту.
	10
	40
	120
	200
	300
	500

	33.
	Тапсырыс берушінің жер бөлу шекараларындағы жер учаскелерін өз бетінше иелену. Тапсырыс берушінің жер бөлу шегінде ПҚК-ны (оның ішінде құмды, қиыршық тасты, сазды) өз бетінше өндіру. Тапсырыс берушінің энергиямен жабдықтау желілеріне өз бетінше қосылу (әрбір факт үшін).
	30
	20
	40
	60
	80
	100

	34.
	МҰ жұмыскерлерінің бейнетіркеу жабдығы мен жүйелерін және материалдарын жоюы/зақымдауы.
	30
	60
	100
	200
	300
	400

	35.
	Орындаушының/МҰ-ның, оның қосалқы МҰ-ның немесе Орындаушы/МҰ шақырған немесе жалдаған өзге де адамдардың жұмыскерлері Тапсырыс берушінің мүлкіне материалдық залал келтірген немесе оны ұрлауға әрекеттенген жағдайда Орындаушы/МҰ Тапсырыс берушіге келтірілген залалды өтеуге, сондай-ақ әрбір осындай жағдай үшін мынадай мөлшерде айыппұл төлеуге міндетті:
	100
	150
	200
	250
	300
	400

	36.
	Берілген рұқсатнамалар, оның ішінде электрондық рұқсатнамалар қайтарылмаған немесе бүлінген жағдайда орындаушы/МҰ Тапсырыс берушінің калькуляциясына сәйкес жоғалған/бүлінген рұқсатнамалардың карточкаларын сатып алуға/дайындауға жұмсалған ақша қаражатын өтеуге, сондай-ақ әрбір осындай жағдай үшін мынадай мөлшерде айыппұл төлеуге міндетті:
	10
	20
	30
	40
	50
	60

	37.
	Орындаушының/МҰ-ның, оның қосалқы МҰ-ның немесе Орындаушы/МҰ шақырған немесе жалдаған өзге де адамдардың жұмыскерлері Тапсырыс берушінің аумағына ӨБП-ны айналып өтіп не қоршауды немесе бөгеу үйіндісін зақымдау арқылы рұқсатсыз өткен, кірген жағдайда Орындаушы/МҰ Тапсырыс берушіге келтірілген залалды өтеуге, сондай-ақ әрбір осындай жағдай үшін мынадай мөлшерде айыппұл төлеуге міндетті:
	100
	150
	200
	250
	300
	400

	38.
	Орындаушының/МҰ-ның, оның қосалқы МҰ-ның немесе Орындаушы/МҰ шақырған немесе жалдаған өзге де адамдардың жұмыскерлері Тапсырыс берушінің аумағында және объектілерінде өткізу және объектішілік режимдерді жүзеге асыру және сақтау тәртібі жөніндегі Нұсқаулықтың талаптарын бұзған жағдайда әрбір осындай жағдай үшін мынадай мөлшерде айыппұл төленеді:
	50
	75
	100
	125
	150
	175



Ескертпелер:
1. Айыппұл бұзушылықтың әрбір фактісі үшін өндіріп алынады.
2. Мердігер/Қосалқы мердігер ұйымның екі және одан да көп жұмыскері бұзушылыққа жол бергені анықталған жағдайда айыппұл факт бойынша өндіріп алынады (бір факт бір жұмыскердің бұзушылығына сәйкес келеді).
3. Айыппұл жасалған Шартта белгіленген міндеттерді бұзу нәтижесінде Тапсырыс берушіге келтірілуі мүмкін залалдардан тыс өндіріп алынады.
4. Тізбенің мәтіні бойынша «жұмыстар» және «қызметтер» терминдері бірдей.
5. Тізбенің мәтіні бойынша «Тапсырыс беруші» термині «Тапсырыс берушінің өкілі» терминіне бірдей.
6. Тізбенің мәтіні бойынша «Мердігер ұйымның жұмыскері» ұғымы Мердігер ұйым, Мердігер ұйымның контрагенті еңбек шартын, азаматтық-құқықтық шартты жасасқан адамдарды, Тапсырыс берушінің объектілерінде Мердігер ұйым/Мердігер ұйымның контрагенті үшін жұмыстарды/қызметтерді орындайтын өзге де адамдарды қоса алғанда, адамдардың тізбесін қамтиды.
7. Мердігер ұйым Тапсырыс берушінің өндірістік объектілерінде немесе учаскелерінде жұмыстарды орындайтын/қызметтер көрсететін өзге де үшінші тұлғалардың ҚжЕҚБЖ бұзушылықтары үшін өзінің жеке бұзушылықтары сияқты жауап береді.
8. Осы Тізбеде көрсетілген бір бұзушылық алты ай ішінде бірнеше рет жасалған жағдайда салынатын айыппұлдың мөлшері 1,5 есе ұлғайтылады.
9. Бұзушылық фактісі шарт кураторы/ҚжЕҚ қызметінің маманы және/немесе Тапсырыс берушінің өндірістік бақылауды жүзеге асыратын жұмыскері, не Тапсырыс беруші бақылауды жүзеге асыру үшін тартқан үшінші тұлға (супервайзерлер, техникалық қадағалауды жүзеге асыратын адамдар) және/немесе күзет қызметтерін көрсету үшін тартылған кәсіпорынның жұмыскерлері, сондай-ақ Мердігер ұйымның жұмыскері және/немесе Мердігер ұйымның өкілі қол қойған Нұсқаумен белгіленеді. Нұсқауға қол қоятын адамдардың жалпы саны кемінде екі адам болуға тиіс. Мердігер ұйымның жұмыскері Нұсқауға қол қоюдан бас тартқан жағдайда мұндай факт қол қоюдан бас тарту және анықталған бұзушылықтар туралы актіде тіркеледі және куәгердің (-лердің) қолымен куәландырылады. Мердігер ұйым жұмыскерінің Нұсқауға қол қоюдан бас тартуы айыппұлды өндіріп алуға кедергі болып табылмайды. Осы тармаққа сәйкес ресімделген Нұсқау наразылық қою және айыппұлды өндіріп алу үшін жеткілікті негіз болып табылады.
10. Бұзушылық фактісі мынадай құжаттардың бірімен расталуы мүмкін:
– шарт кураторының, ҚжЕҚ қызметі маманының, Тапсырыс берушінің өндірістік бақылауды жүзеге асыратын маманының нұсқауымен;
– Мердігер ұйымның өкілдерінің қатысуымен Тапсырыс берушінің оқиға себептерін тергеп-тексеру жөніндегі комиссиясы жасаған оқиға себептерін тергеп-тексеру актісімен;
– бақылаушы және қадағалаушы органдардың тиісті актісімен немесе нұсқамасымен.
11. Өзара ақшалай талаптар болған кезде Тапсырыс беруші ҚР АК 370-бабына сәйкес тиісінше мәлімделген талаптар сомасын Мердігер ұйымға төленуге жататын жұмыстардың/қызметтердің құнына қарсы есепке жатқызуды жүргізуге толық құқылы. Бұл ретте есепке жатқызуды жүргізу үшін осы Тізбенің 9, 10-тармақтарында көзделген тәртіппен ресімделген бұзушылық туралы Нұсқау және Тапсырыс берушінің жазбаша талабы негіз болып табылады.
12. Шарттың қолданылу талаптары мен осы Тізбенің талаптары арасында қайшылықтар болған жағдайда Тізбенің талаптары қолданылуға жатады.
13. Бір объект бойынша жұмыстардың/қызметтердің көлемі (шартқа қосымша келісім жасасу арқылы) ұлғайған жағдайда, егер қосымша келісімнің сомасы негізгі шарттың сомасынан аз болса, жұмыстарды/қызметтерді орындауға арналған негізгі шарттың айыппұл санкциялары қолданылады.

К қосымшасы
(міндетті)
Мердігер ұйымның қауіпсіздік және еңбекті қорғау, өнеркәсіптік қауіпсіздік талаптарына сәйкестігін бағалауды жүргізуге арналған бағалау парағы
	р/с №
	Сипаттамасы
	Сәйкестік: Иә
	Ішінара
	Жоқ
	Құжат

	1
	2
	3
	4
	5
	6

	1.
	Мәлімделген жұмыс түрлеріне лицензиялардың және рұқсаттардың болуы
	
	
	
	

	2.
	Өнеркәсіптік қауіпсіздік саласындағы уәкілетті орган берген тиісті технологияларды, техникалық құрылғыларды, материалдарды қолдануға рұқсаттардың, жабдыққа/материалдарға сертификаттардың болуы
	
	
	
	

	3.
	Әлеуетті қауіпті заттарды қолдануға рұқсаттардың болуы: химиялық заттардың қауіпсіздік паспорттары, санитариялық-эпидемиологиялық қорытындылар, пайдалануға рұқсаттар.
	
	
	
	

	4.
	Жұмыстарды тиісінше орындау үшін Мердігер ұйымда бар техниканың техникалық сипаттамалары көрсетілген Тізбесінің болуы.
	
	
	
	

	5.
	Қолданылатын техникалық құрылғылардың, көлік құралдарының қауіпсіздік талаптарына сәйкестігі (қолдануға рұқсат беру туралы ҚР тізіліміне енгізу).
	
	
	
	

	6.
	Қауіпті өндірістік объектіні пайдалану кезінде үшінші тұлғаларға зиян келтіргені үшін жауапкершілік тәуекелін сақтандырудың қолданыстағы шарттарының болуы.
	
	
	
	

	7.
	Қауіпті өндірістік объектілерді куәландыру және бақылау сынақтары актілерінің болуы.
	
	
	
	

	8.
	Бақылау-профилактикалық тексерулер жүргізу жоспарының болуы.
	
	
	
	

	9.
	Мердігер ұйым жұмыскерлерінің авария кезіндегі іс-қимылдарға дайындығын бағалау (оқудан өткенін растайтын құжаттар).
	
	
	
	

	10.
	Нормативтік пайдалану мерзімін өтеген техникалық құрылғыларды ауыстыру жоспарының болуы және оның орындалуы.
	
	
	
	

	11.
	Қауіпті өндірістік объектілерде жұмыс істейтін басшыларды, мамандарды және басқа да жұмыскерлерді даярлау және аттестаттау (мамандандырылған ұйымдарда оқудан өткенін растайтын аттестаттар, куәліктер).
	
	
	
	

	12.
	ISO 45001 талаптарына сәйкес келетін қауіпсіздік және еңбекті қорғау, өнеркәсіптік қауіпсіздік басқару жүйесінің болуы.
	
	
	
	

	13.
	ҚР СТ ISO 45001 сәйкес кәсіптік қауіпсіздік және денсаулықты қорғау менеджменті жүйесі сертификатының болуы.
	
	
	
	

	14.
	ҚР СТ ISO 14001 сәйкес экологиялық менеджмент жүйесі сертификатының болуы.
	
	
	
	

	15.
	ҚР СТ ISO 9001 сәйкес сапа менеджменті сертификатының болуы.
	
	
	
	

	16.
	ҚР СТ ISO 50001 сәйкес энергетикалық менеджмент жүйесі сертификатының болуы.
	
	
	
	

	17.
	Шарт жасасу сәтіне дейін Тапсырыс берушінің қауіпсіздік және еңбекті қорғау, өнеркәсіптік қауіпсіздік жөніндегі барлық қажетті ішкі талаптарын орындау мүмкін болмаған жағдайда, Мердігер ұйымның қызметін Тапсырыс берушінің талаптарына сәйкес келтіруге бағытталған іс-шараларды қамтитын «Қауіпсіздік және еңбекті қорғау, өнеркәсіптік қауіпсіздік жөніндегі іс-шаралар жоспарын» әзірлеуге келісесіз бе.
	
	
	
	

	18.
	Қауіпсіздік және еңбекті қорғау, өнеркәсіптік қауіпсіздік, радиациялық қауіпсіздік, қоршаған ортаны қорғау саласындағы Саясаттың болуы.
	
	
	
	

	19.
	Жұмысшыларға арнайы киімді, арнайы аяқ киімді және басқа да жеке және ұжымдық қорғану құралдарын беру мен есептен шығарудың салалық нормаларының болуы.
	
	
	
	

	20.
	Мердігер ұйымның қызмет түрлеріне радиациялық қауіпсіздік сапасын қамтамасыз ету бағдарламасының (РҚСҚБ) болуы.
	
	
	
	

	21.
	Автомобиль көлігінде қауіпсіздік пен еңбекті қорғауды қамтамасыз ету жөніндегі нұсқаулықтың болуы.
	
	
	
	

	22.
	Жұмыскерлердің алкогольді, есірткі құралдарын және психотроптық заттарды тұтынуына қатысты Саясаттың, сондай-ақ жұмыскерлердің алкогольді, есірткі құралдарын және психотроптық заттарды тұтынуын анықтау, алдын алу және профилактикалау жөнінде әзірленген іс-шаралардың болуы.
	
	
	
	

	23.
	Жұмыстарды жүргізу кезінде еңбекті қорғауды және өнеркәсіптік қауіпсіздікті ұйымдастыру жөніндегі құжаттаманың болуы (қауіпсіздік және еңбекті қорғау, РҚ, ҚОҚ, АҚ және ТЖ бойынша жауапкершілік жүктеу туралы бұйрықтар және т.б.).
	
	
	
	

	24.
	Себептерді анықтауды және тергеп-тексеру нәтижелері бойынша түзету іс-шараларын әзірлеуді көздейтін оқиғаларды тергеп-тексерудің ішкі рәсімінің болуы.
	
	
	
	

	25.
	Қауіптілігі жоғары жұмыстарға арналған рұқсат-наряд жүйесінің болуы және енгізілуі.
	
	
	
	

	26.
	Жұмыстарды орындау кезінде болуы мүмкін төтенше жағдайлар кезіндегі іс-қимыл жоспарының болуы.
	
	
	
	

	27.
	Болжамды жұмыстарды орындау кезінде адам-сағат санының есебін жүргізу
	
	
	
	

	28.
	Жұмыстар басталар алдында қауіпсіздік және еңбекті қорғау, өнеркәсіптік қауіпсіздік жөнінде нұсқама жүргізу.
	
	
	
	

	29.
	Қауіпсіздік және еңбекті қорғау, өнеркәсіптік қауіпсіздік жөнінде аудиттер мен тексерулер жүргізудің ішкі рәсімінің болуы
	
	
	
	

	30.
	Жұмыстарды орындауға тартылған персоналдың құзыреттілігін қамтамасыз ету үшін қауіпсіздік және еңбекті қорғау, өнеркәсіптік қауіпсіздік жөнінде оқыту жүйесін енгізу
	
	
	
	

	31.
	Жұмыс түрлері (мамандықтар) бойынша қауіпсіздік және еңбекті қорғау жөніндегі нұсқаулықтардың болуы.
	
	
	
	

	32.
	Қызмет ету мерзімін өтеген жабдықты одан әрі пайдаланудың мүмкін мерзімін анықтау үшін техникалық зерттеп-қарау және диагностикалау жөнінде қорытынды бере отырып техникалық зерттеп-қарау (пайдалану мерзімін ұзарта отырып жабдықты сараптау туралы техникалық қорытындының болуы).
	
	
	
	

	33.
	Персоналды (жұмысшыларды, қызметшілерді) аттестаттау туралы ақпарат.
	
	
	
	





Л қосымшасы
(міндетті)
Мердігер ұйымның еңбекті қорғау, өнеркәсіптік қауіпсіздік және қоршаған ортаны қорғау талаптарына сәйкестігі туралы қорытындының нысаны
Мердігер ұйымның еңбекті қорғау, өнеркәсіптік қауіпсіздік және қоршаған ортаны қорғау талаптарына сәйкестігі туралы ҚОРЫТЫНДЫ
Мердігер ұйым: ________________________________________________
(Мердігер ұйымның атауы)
_____________________________________________________________
(сәйкес келеді / сәйкес келмейді)
еңбекті қорғау, өнеркәсіптік қауіпсіздік және қоршаған ортаны қорғау талаптарына.
Сәйкес келмеу себебі: _______________________________________
(сәйкес келмеген жағдайда көрсетіледі)
Қоғамның өкілі: _____________ (қолы) ___________________ (қолтаңбаның толық жазылуы)
Мердігер ұйымның өкілі: _____________ (қолы) ___________________ (қолтаңбаның толық жазылуы)

М қосымшасы
(міндетті)
Мердігер ұйымдар тізілімінің нысаны
	р/с №
	Мердігер ұйымның атауы
	Орындалған жұмыстардың түрі
	Жұмыс істелген сағаттар саны
	Жазатайым оқиғалар саны
	Жазатайым оқиғалардың ауырлық дәрежесі
	Персоналдың еңбекке жарамсыздық сағаттарының саны
	Анықталған бұзушылықтар саны
	Тіркелген қауіпті жағдайлар саны
	Тапсырыс берушінің аудиттерін жүргізу кезінде алынған ескертпелер саны
	Жұмыстарды тоқтата тұрулар саны
	Шеттетілген персонал саны

	1
	2
	3
	4
	5
	6
	7
	8
	9
	10
	11
	12

	
	
	
	
	
	
	
	
	
	
	
	



Ескертпе – Мердігер (қосалқы мердігер) ұйымдар жұмыстар жүргізетін Қоғамның филиалдары тиісті Тізілімді жүргізеді. Мердігер ұйымдар бойынша ақпаратты филиалдың ҚжЕҚ қызметі тоқсан сайын ҚжЕҚ бойынша есеппен бірге Қоғамның ОАА ӨҚД-ға ұсынады.

